text:
རྒྱལ་ཁབ་རིམ་པའི་ལས་གཞི་《པེ་ཅིན་ས་ཁུལ་གྱི་བོད་ཡིག་དཔེ་རྙིང་དཀར་ཆག་ཆེན་མོ་ཤེས་བྱའི་གཏེར་མཛོད་》ཅེས་པའི་དཔེ་ཚོགས་དེ་ལོ་ངོ་བཅུའི་རིང་རྩོམ་སྒྲིག་བྱས་ཤིང་། དེབ་དང་པོར་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་དཔེ་མཛོད་ཁང་དང་། ཀྲུང་གོའི་སྤྱི་ཚོགས་ཚན་རིག་ཁང་གི་མིའི་རིགས་རིག་པ་དང་མི་རིགས་རིག་པ་ཞིབ་འཇུག་སུའོ་ཡི་དཔེ་མཛོད་ཁང་། ཕོ་བྲང་རྙིང་མའི་རྟེན་རྫས་བཤམས་མཛོད་ཁང་གི་དཔེ་མཛོད་ཁང་། རྒྱལ་ཁབ་དཔེ་མཛོད་ཁང་སོགས་པེ་ཅིན་གྱི་བོད་ཀྱི་བསྟན་བཅོས་ཉར་བའི་ལས་ཁུངས་གཙོ་བོ་འགའ་ཞིག་གི་བོད་ཡིག་དཔེ་རྙིང་གི་དཀར་ཆག་ཕལ་ཆེར་འདུས་ཡོད།དཔེ་དེབ་འདིའི་ནང་དོན་གཙོ་བོར་རྒྱལ་བའི་བཀའ་འགྱུར་རོ་ཅོག་ཕྱོགས་གཅིག་ཏུ་བསྒྲིགས་པ་དང་དེའི་དགོངས་འགྲེལ་གྱི་བསྟན་བཅོས་འགྱུར་རོ་ཅོག་ཕྱོགས་གཅིག་ཏུ་བསྒྲིགས་པ། བོད་སྲོལ་རྒྱུན་གྱི་རིག་གནས་ཆེ་ཆུང་བཅུ། གངས་ཅན་མཁས་གྲུབ་རིམ་བྱོན་གྱི་གསུང་འབུམ་དང་ལྗགས་རྩོམ་ཕྱོགས་བསྒྲིགས། ཆོས་འབྱུང་དང་རྒྱལ་རབས།རྣམ་ཐར་སོགས་འདུས་པའི་ལོ་རྒྱུས་དེབ་ཐེར། དབུ་མ་དང་ ཕར་ཕྱིན། ཚད་མ་རྣམ་འགྲེལ་སོགས་འདུས་བའི་མཚན་ཉིད་རིག་པ། གསང་སྔགས་རྙིང་མ་དང་གསར་མ།ཆོས་སྤྱོད་ཞལ་འདོན་སོགས་ཡོད།དཔེ་དེབ་འདིའི་ནང་དུ་རྩོམ་པ་པོ་ཀརྨ་རང་བྱུང་རྡོ་རྗེ་དང་། ཀོང་སྤྲུལ་ཡོན་ཏན་རྒྱ་མཚོ། ཀློང་ཆེན་རབ་འབྱམས་པ་དྲི་མེད་འོད་ཟེར། ཀློང་རྡོལ་བླ་མ་ངག་དབང་བློ་བཟང་། གུང་ཐང་དཀོན་མཆོག་བསྟན་པའི་སྒྲོན་མེ། རྒྱལ་མཁན་པོ་གྲགས་པ་རྒྱལ་མཚན། རྒྱལ་ཚབ་རྗེ་དར་མ་རིན་ཆེན། རྒྱལ་སྲས་ཐོགས་མེད་བཟང་པོ། དངུལ་ཆུ་དྷརྨ་བྷ་དྲ། ཅོ་ནེ་གྲགས་པ་རྒྱལ་མཚན། ལྕང་སྐྱ་རོལ་པའི་རྡོ་རྗེ། ཆེ་ཤོས་ངག་དབང་བཤད་སྒྲུབ་བསྟན་པའི་ཉི་མ། འཇམ་དབྱངས་བཞད་པ་ངག་དབང་བརྩོན་འགྲུས། འཇུ་མི་ཕམ་འཇམ་དབྱངས་རྣམ་རྒྱལ་རྒྱ་མཚོ། ཏྰ་ལའི་བླ་མ་ངག་དབང་བློ་བཟང་རྒྱ་མཚོ། རྟ་ཚག་ཡེ་ཤེས་བསྟན་པའི་མགོན་པོ། སྟག་ཕུ་གར་དབང་བློ་བཟང་ཆོས་ཀྱི་དབང་ཕྱུག སྡེ་སྲིད་སངས་རྒྱས་རྒྱ་མཚོ། པཎ་ཆེན་ཨེར་ཏེ་ནི་བློ་བཟང་ཆོས་ཀྱི་རྒྱལ་མཚན། དཔལ་མང་པཎྡི་ཏ་དཀོན་མཆོག་རྒྱལ་མཚན། བུ་སྟོན་རིན་ཆེན་གྲུབ། བོ་དོང་ཕྱོགས་ལས་རྣམ་རྒྱལ། བྲ་ཏི་དགེ་བཤེས་རིན་ཆེན་དོན་གྲུབ། བླ་ཁོ་འཇིགས་མེད་འཕྲིན་ལས་རྒྱ་མཚོ། འབྲུག་པ་པད་མ་དཀར་པོ། ཙོང་ཁ་པ་བློ་བཟང་གྲགས་པ། ཞུ་ཆེན་ཚུལ་ཁྲིམས་རིན་ཆེན། ཞྭ་དམར་ཆོས་གྲགས་ཡེ་ཤེས། ཡོངས་འཛིན་ཡེ་ཤེས་རྒྱལ་མཚན། ས་སྐྱ་ཀུན་དགའ་བློ་གྲོས། སུམ་པ་ཡེ་ཤེས་དཔལ་འབྱོར། གསེར་ཏོག་བློ་བཟང་ཚུལ་ཁྲིམས་རྒྱ་མཚོ། ཨ་ཀྱྰ་ཡོངས་འཛིན་བློ་བཟང་དོན་གྲུབ། ཨ་མེས་ངག་དབང་ཀུན་དགའ་བསོད་ནམས་སོགས་མཁས་པ་གྲགས་ཅན་ཡོད།བསྟན་བཅོས་འདིའི་པར་གཞི་སྐོར་ལ་བོད་ལྗོངས་ཀྱི་ཞོལ་པར་ཁང་དང་སེ་ར་དགོན་པ་དང་།འབྲས་སྤུངས་དགོན་པ། དགའ་ལྡན་དགོན་པ། བཀྲ་ཤིས་ལྷུན་པོ། ས་སྐྱ་དགོན་པ།འབྲི་གུང་དགོན་པ། ཞྭ་ལུ་དགོན་པ། མཚུར་ཕུ་དགོན་པ། བསམ་ཡས་དགོན་པ་སོགས་ཀྱི་་པར་མ་དང་། མཚོ་སྔོན་གྱི་སྐུ་འབུམ་བྱམས་པ་གླིང་དང་དགོན་ལུང་དགོན་པ། རོང་བོ་དགོན་པ་སོགས་ཀྱི་པར་མ། ཀན་སུའུ་ཡི་བླ་བྲང་བཀྲ་ཤིས་འཁྱིལ་དང་ཅོ་ནེ་དགོན་པ་སོགས་ཀྱི་པར་མ། སི་ཁྲོན་གྱི་སྡེ་དགེ་དགོན་ཆེན་དང་དཔལ་སྤུངས་དགོན་པ་སོགས་ཀྱི་པར་མ། པེ་ཅིན་ས་ཁུལ་དུ་དགའ་ལྡན་བྱིན་ཆགས་གླིང་དང་སུན་ཀྲུའུ་ཟི་དགོན་པ་བཅས་ཀྱི་པར་མ་སོགས་ཡོད།དེབ་འདིའི་དཀར་ཆག་རིགས་དབྱེའི་སྐོར་ལ་བཀའ་བསྟན་གྱི་སྐོར་དང་། བོན་པོའི་བཀའ་བརྟེན་གྱི་སྐོར། གསུང་འབུམ་གྱི་སྐོར། ཕྱོགས་བསྒྲིགས་ཀྱི་སྐོར། ཐོར་བུའི་སྐོར། རིག་གནས་ཆེ་བ་ལྔའི་སྐོར། རིག་གནས་ཆུང་བ་ལྔའི་སྐོར། ལོ་རྒྱུས་དེབ་ཐེར་གྱི་སྐོར། མཚན་ཉིད་རིག་པའི་སྐོར། གསང་སྔགས་ཀྱི་སྐོར། ཆོས་སྤྱོད་ཞལ་འདོན་གྱི་སྐོར། དཀར་ཆག་གི་སྐོར་སོགས་རིགས་གཙོ་བོ་དེ་དག་ཡོད།དེབ་འདིའི་ནང་ཁྱོམ་བསྡོམས་པས་པོད་༥༢༢༢ཀྱི་བསྟན་བཅོས་ཀྱི་དཀར་ཆག་བསྒྲིགས་ཡོད་པ་དང་། དེར་ཆོས་ཚན53944དང་ལྡེབ་གྲངས་1290332བཅས་ཡོད། དཔེ་ཚོགས་འདིའི་དེབ་གཞན་དག་མུ་མཐུད་ནས་རྩོམ་སྒྲིག་བྱས་ཏེ་པར་སྐྲུན་བྱ་རྒྱུ་ལགས།
གཙོ་སྒྲིག་པའི་གནས་ཚུལ་མདོར་བསྡུས།
ཨ་དཔའ་ངག་དབང་དཔལ་ལྡན། བོད་རིགས། 1952ལོའི་ཟླ12ཚེས15ཉིན་མཚོ་སྔོན་ཞིང་ཆེན་མཚོ་ཤར་ས་ཁུལ་གྱི་ལུང་མདོ་རྫོང་དཔའ་རིས་སྟོང་ཤོག་ཏུ་སྐྱེས་ཤིང་། 1974ལོར་མཚོ་སྔོན་མི་རིགས་སློབ་གྲྭ་ཆེན་མོའི་གྲངས་ཉུང་མི་རིགས་སྐད་ཡིག་སྡེ་ཁག་ནས་མཐར་ཕྱིན། 1981ལོར་ཀྲུང་དབྱང་མི་རིགས་སློབ་གྲྭ་ཆེན་མོའི་མི་རིགས་སྐད་ཡིག་སྡེ་ཁག་གི་བོད་ཡིག་ཡིག་རྙིང་ཞིབ་འཇུག་སློབ་མའི་འཛིན་གྲྭ་ནས་མཐར་ཕྱིན། 2004ལོར་ཀྲུང་དབྱངས་མི་རིགས་སློབ་གྲྭ་ཆེན་མོའི་མི་རིགས་སྐད་ཡིག་རྩོམ་རིག་སྡེ་ཁག་མི་རིགས་གནའ་དཔེ་ཞིབ་འཇུག་སློབ་མའི་འཛིན་གྲྭ་ནས་མཐར་ཕྱིན། 1976ལོ་ནས1987ལོའི་བར་མཚོ་སྔོན་ཉིན་རེའི་ཚགས་པར་ཁང་དུ་རྩོམ་སྒྲིག་དང་གསར་འགྱུར་འགོད་མཁན། ཡིག་སྒྱུར་སོགས་ཀྱི་བྱ་བ་སྒྲུབ་པ་དང་། སྐབས་དེར་མཚོ་སྔོན་ཞིང་ཆེན་ཨུ་ཡོན་ལྷན་ཁང་ཏང་གི་སློབ་གྲྭས་གཙོ་གཉེར་བྱས་པའི་《རྩེར་སྙེག་》(བོད་ཡིག་པར་གཞི་)གི་གཙོ་སྒྲིག་པའི་འགན་ཁུར།1987ལོ་ནས1990ལོའི་བར་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་བོད་ཡིག་ཡིག་ཚགས་ཡིག་སྒྱུར་ཁང་དུ་ཡིག་སྒྱུར་དང་ཞུ་དག་གི་ལས་ཀ་བྱས། 1990ལོ་ནས2004ལོའི་བར་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་དཔེ་མཛོད་ཁང་གི་ཞིབ་འཇུག་པ་གཞོན་པ་དང་ལས་འཛིན་པའི་འགན་ཁུར། 2004ལོ་ནས2011ལོའི་བར་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་དཔེ་དེབ་དཔྱད་གཞིའི་ཡིག་རིགས་ཁང་གི་ཞིབ་འཇུག་པ་དང་ལས་འཛིན་པ་གཞོན་པའི་འགན་ཁུར། ད་ལྟ་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་བོད་ལྗོངས་རིག་གནས་རྟེན་རྫས་བཤམས་མཛོད་ཁང་གི་ཞིབ་འཇུག་པ་དང་ལས་འཛིན་པའི་འགན་ཁུར་བཞིན་ཡོད་ལ། གཙོ་བོ་བོད་རིགས་སྲོལ་རྒྱུན་རིག་གནས་དང་བོད་ཡིག་གནའ་དཔེ།བོད་རིག་པའི་དཔྱད་གཞིའི་ཡིག་རིགས་སྐོར་བཅས་ལ་ཞིབ་འཇུག་བྱེད་བཞིན་ཡོད། ཞིབ་འཇུག་གི་འབྲས་བུའི་སྐོར་ལ་《ཡོན་རྒྱལ་རབས་ཚུན་གྱི་བོད་ལྗོངས་ས་གནས་སྲིད་གཞུང་དང་ཀྲུང་དབྱང་སྲིད་གཞུང་བར་གྱི་འབྲེལ་བའི་སྐོར་གྱི་ཡིག་ཚགས་ལོ་རྒྱུས་ཡིག་རིགས་ཕྱོགས་བསྒྲིགས་》དང་།《བོད་རིགས་སྲོལ་རྒྱུན་རིག་གནས་ཚིག་མཛོད་》།《ཀྲུང་གོའི་བོད་རིག་པའི་དཔེ་ཆའི་དཀར་ཆག་》།《ཏྰ་ལའི་བླ་མ་དང་པཎ་ཆེན་ཨེར་ཏེ་ནི་རིམ་བྱུང་གི་མཛད་རྣམ་》།《བོད་རིགས་ཚིག་མཛོད་ཆེན་མོ་》།《ཇོ་ནང་དཀར་ཆག་ཤེལ་དཀར་ཕྲེང་མཛེས་》།《པེ་ཅིན་ས་ཁུལ་གྱི་བོད་ཡིག་དཔེ་རྙིང་དཀར་ཆག་ཆེན་མོ་ཤེས་བྱའི་གཏེར་མཛོད་》།《པེ་ཅིན་ས་ཁུལ་གྱི་བསྟན་བཅོས་མཚན་བྱང་གི་དཀར་ཆག་》།《པེ་ཅིན་ས་ཁུལ་གྱི་བོད་ཡིག་རྡོ་རིང་གི་དཀར་ཆག་》སོགས་དཔེ་དེབ་འགའ་ཡོད་ལ། ཆེད་རྩོམ་སྐོར་ལ་《བོད་ཡིག་དཔྱད་གཞིའི་ཡིག་རིགས་སྔོག་འདོན་དང་བེད་ སྤྱོད་སྐོར་གླེང་བ་》སོགས་བརྩམས་ཆོས40ལྷག་ཡོད། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2807708 位访客


c: text/html

text:
ཕྱི་ཟླ་ ༠༦ ཚེས་ ༢༤ ཉིན་༸སྐྱབས་རྗེ་མཁན་ཆེན་ལུང་རྟོགས་བསྟན་པ་གཡུང་དྲུང་རིན་པོ་ཆེ་མཆོག་སྐུ་འཁོར་དང་བཅས་བལ་ཡུལ་ནས་མཁའ་ལམ་བརྒྱུད་རྒྱ་གར་གྱི་ས་གནས་ཤེས་ལི་གྷི་རིས་ཏེ། རྒྱལ་གར་གྱི་བྱང་ཤར་ཁུལ་གནའ་དུས་འབྲས་ལྗོངས་སུ་འབོད་བའི་ས་གནས་ཀྱི་ཉེ་འགྲམ་དུ་ཆགས་པའི་གངས་ཅན་ཏི་སེ་རྒྱལ་སྤྱིའི་སློབ་གྲྭར་གཟིགས་རྟོག་ཆེད་ཕེབས། སློབ་གྲྭ་འདི་ནི་སྤྱིར་བོད་ཀྱི་ཆོས་དང་རིག་གཞུང་གི་ཆེད་དང་། ལྷག་ཏུ་ཧི་མ་ལ་ཡི་རི་རྒྱུད་དུ་ཆགས་པའི་བོད་རིགས་རྣམས་ལ་ཆོས་དང་རིག་གཞུང་སྐད་ཡིག་སོགས་ཉམས་པ་སླར་གསོ་དང་མ་ཉམས་གོང་འཕེལ་གྱི་ཆེད་དུ་དམིགས་ནས་རིན་པོ་ཆེ་ཁོང་གིས་ཕྱི་ལོ་ ༢༠༡༧ ལོར་གསར་དུ་ཕྱག་བཏབ་པ་ཞིག་ཡིན། དེ་རིང་ཕྱི་དྲོའི་དུས་ཚོད་ 4:30 ཡས་མས་ལ་རིན་པོ་ཆེ་མཆོག་འདིར་ཕེབས་འབྱོར་བྱུང་། ཕེབས་ཁར་གནམ་ནས་ཆར་བ་བབས་པ་སོགས་རྟེན་འབྲེལ་ལེགས་པོ་བྱུང་བ་དང་། སློབ་གྲྭའི་ཚོགས་མིའི་རྒྱུན་ལས་རྣམས་དང་དགེ་རྒན་སོགས་ཀྱིས་སྣེ་ཁྲིད་འོག སློབ་མ་རྣམས་ཁང་ཚན་བྱས་ནས་རུ་བསྟར་བསྒྲིགས་ཏེ། རིན་པོ་ཆེ་མཆོག་གི་གསོལ་འདེབས་དབྱངས་སུ་གྱེར་ཞིང་དྲི་བཟང་སྤོས་སྣེས་སློབ་གྲྭའི་མཆོད་ཁང་དུ་དལ་གྱིས་ཕེབས་བསུ་ཞུས།
མཆོད་ཁང་ནང་དུ་ཕེབས་བསུ་ཞུས་རྗེས་སློབ་མ་རྣམས་ནས་མནྜལ་འདེགས་འབུལ་དང་བཅས་མཇལ་ཁ་ཞུས། རིན་པོ་ཆེ་མཆོག་ནས་ཧ་ཅང་བརྩེ་བ་ཆེན་པོའི་ངང་ནས་སློབ་ཕྲུག་རྣམས་ལ་ཁམས་འདྲི་དང་གླེང་མོལ་མཛད་པ་མ་ཟད་རྔན་པ་ཀ་ར་སོགས་གནང་ཞིང་སློབ་ཕྲུག་ཆུང་ཆུང་ཚོ་ལ་སོ་སོའི་ཕ་མ་ཐུག་པ་ལྟ་བུའི་སེམས་ལ་དགའ་ཚོར་ཆེན་པོ་རྒྱས་པར་མཛད།
དེ་རྗེས་ལས་སྣེ་རྣམས་ཀྱིས་རིན་པོ་ཆེའི་སྐུ་འཁོར་ལྷན་རྒྱས་ལ་གསོལ་ཇ་ཕུལ་ཞིང་། སློབ་མ་དག་གིས་དགའ་སྟོན་རྟེན་འབྲེལ་མཚོན་ཆེད་གླུ་དང་ཞབས་བྲོ་སྣ་འགའ་མཆོད་འབུལ་ཞུས། རིན་པོ་ཆེ་མཆོག་གིས་སྐུ་འཁོར་ལྷན་རྒྱས་ལ་དགྱེས་ཚོར་ཆེན་པོའི་ངང་འཚམས་འདྲི་དང་སྦྲགས་སློབ་ཕྲུག་ཚོར་བསྔགས་བརྗོད་གནང་། མཆོད་འབུལ་ཞབས་བྲོ་དང་གཞས་སྣ་རྣམས་མཇུག་གྲུབ་རྗེས་རིན་པོ་ཆེ་མཆོག་ནས་སློབ་གྲྭའི་རྒྱུན་ལས་དང་དགེ་རྒན། སློབ་ཕྲུག་ཡོངས་ལ་བཀའ་སློབ་ཟབ་རྒྱས་གནང་ཞིང་། སློབ་གྲྭ་འདིའི་དམིགས་ཡུལ་དང་། སློབ་སྦྱོང་གལ་ཆེན་ཡིན་ཚུལ་དང་མི་གཞི་བཟང་པོ་དགོས་པ་སོགས་ཀྱི་སྐོར་ནས་ཚེ་འདི་ཕྱི་གཉིས་ལ་ཕན་པའི་གདམས་ངག་གསེར་ཞུན་ལྟ་བུ་ཉུང་ལ་འདུས་པ་ཞིག་བསྩལ། དེ་ནས་རིན་པོ་ཆེའི་སྐུ་འཁོར་ལྷན་རྒྱས་སློབ་ཁང་གི་ཕྱི་ནང་འཁོར་ཡུག་དང་། སློབ་མ་རྣམས་ལ་དངོས་སུ་བདེ་སྡུག་འདྲི་བརྩད་སོགས་ཀྱི་ཆེད་དུ་གཟིགས་སྐོར་དུ་ཕེབས་པའོ།། །།
༢༠༡༨།༠༦།༢༥་ ཉིན་ཚུལ་ཁྲིམས་བློ་ལྡན་ནས།

robotstxt: allowed

filter: keep


text:
ལྷ་ས་གྲོང་ཁྱེར་གྱིས་མཛེས་སྡུག་ལྡན་པའི་གྲོང་གསེབ་འཛུགས་སྐྲུན་དང་ཡུལ་སྲོལ་ཡ་རབས་གཏོད་པའི་བརྒྱུད་རིམ་ནང་གྲོང་ཚོའི་རྣམ་པ་དང་། རིག་གནས་སྲུང་སྐྱོང་དང་རྒྱུན་འཛིན། རིག་གནས་ཆུ་ཚད་མཐོར་གཏོང་སོགས“ནང་ངོས་མཐུན་རྐྱེན”འཛུགས་སྐྱོང་ལ་སྔར་བས་མཐོང་ཆེན་བྱེད་ཀྱི་ཡོད། རིག་གནས་ཀྱི“ནང་ངོས་མཐུན་རྐྱེན”ནི་གྲོང་གསེབ་ཤེས་དཔལ་འཛུགས་སྐྱོང་ཁྲོད་དགོས་ངེས་ཀྱི་ཆ་རྐྱེན་ཞིག་དང་མེད་ཐབས་མེད་པའི་འདེགས་སྐྱོར་ཆེན་པོ་ཞིག་རེད། དུས་རབས་གསར་པར་རིག་གནས་ཀྱི་ས་བོན་དེ་ལྟེ་བའི་གྲོང་ཁྱེར་གྱི་ས་གཞི་ཆེ་མོར་བཏབ་སྟེ་གྲོང་མིའི“བསམ་པའི་རྒྱགས་ཕྱེའི་བང་མཛོད”སྐོང་དགོས།
ཁྲིད་སྟོན་ལ་སྣང་ཆེན་བྱེད་དགོས་ཤིང་། ཞིང་པའི་བསམ་བློ་ཀུན་སྤྱོད་ཀྱི་ཆུ་ཚད་དང་ཚན་རིག་རིག་གནས་ཀྱི་བྱང་ཚད་མཐོ་རུ་གཏོང་རྒྱུ་ནི་ཡུལ་སྲོལ་ཡ་རབས་འཛུགས་སྐྱོང་གི་སྲོག་ཤིང་ཡིན། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བས་སྣེ་ཁྲིད་བྱས་ཏེ་རྒྱལ་གཅེས་རིང་ལུགས་དང་། མཉམ་སྡེབ་རིང་ལུགས། སྤྱི་ཚོགས་རིང་ལུགས་བཅས་ཀྱི་སློབ་གསོར་ཤུགས་སྣོན་རྒྱག་པ་དང་། སྤྱི་དམངས་ཀྱི་ཀུན་སྤྱོད་འཛུགས་སྐྱོང་འདུ་འགོད་ལག་ལེན་གཏིང་ཟབ་བསྟར་བ། སྤྱི་ཚོགས་ཀྱི་ཀུན་སྤྱོད་དང་། ལས་རིགས་ཀྱི་ཀུན་སྤྱོད། ཁྱིམ་ཚང་གི་སྤྱོད་བཟང་། མི་སྒེར་གྱི་ཀུན་སྤྱོད་བཅས་ཀྱི་སློབ་གསོར་སྐུལ་འདེད་གཏོང་དགོས། རྒྱལ་གཅེས་རིང་ལུགས་གཙོ་བོར་བྱས་པའི་མི་རིགས་ཀྱི་སྙིང་སྟོབས་དང་སྒྱུར་བཅོས་གསར་གཏོད་གཙོ་བོར་བྱས་པའི་དུས་རབས་ཀྱི་སྙིང་སྟོབས་དར་སྤེལ་ཤུགས་ཆེན་བཏང་སྟེ་ཞིང་པ་མང་ཚོགས་ཚོས་དཀའ་སྤྱད་འབད་འཐབ་དང་རང་སྐྱ་འཕེར་བའི་སྲོལ་རྒྱུན་སྤྱོད་བཟང་དར་སྤེལ་གཏོང་རྒྱུར་སྐུལ་སློང་བྱེད་དགོས། ཞིང་པར་ཚན་རིག་ལ་གོང་བཀུར་དང་། རྨོངས་དད་གཏན་འགོག གོམས་སྲོལ་བསྒྱུར་བ། སྲོལ་ངན་འདོར་བ་བཅས་ཀྱི་སྒོ་ནས་ཤེས་དཔལ་དང་། ཚན་རིག བདེ་ཐང་བཅས་ཀྱི་འཚོ་བ་སྐྱེལ་སྟངས་་ཁྲིད་སྟོན་བྱས་ནས་ཡུལ་སྲོལ་ཡ་རབས་འཛུགས་སྐྱོང་ལ་སྐུལ་འདེད་གཏོང་དགོས།
རིག་གནས་རྒྱུན་འཛིན་བྱེད་དགོས་ཤིང་། ཕུལ་བྱུང་གི་སྲོལ་རྒྱུན་ཡུལ་སྲོལ་རིག་གནས་ལ་སྔར་བས་སྲུང་སྐྱོང་དང་རྒྱུན་འཛིན་བྱས་ནས་གྲོང་གསེབ་ཀྱི་ཤེས་དཔལ་ལ་གཞི་ཚུགས་ཏེ་གྲོང་ཁྱེར་གྱི་ཤེས་དཔལ་དང་ཕྱི་རོལ་རིག་གནས་ཀྱི་ཕུལ་བྱུང་གྲུབ་འབྲས་བསྡུ་ལེན་གྱིས་སྲུང་སྐྱོང་དང་རྒྱུན་འཛིན་བྱེད་པའི་རྨང་གཞིའི་ཐོག་གསར་གཏོད་རང་བཞིན་ལྡན་པའི་སྒོ་ནས་འཕེལ་རྒྱས་གཏོང་དགོས། ཕུལ་བྱུང་གི་སོ་ནམ་རིག་གནས་ཤུལ་བཞག་དང་སྲོལ་རྒྱུན་གྱི་རིག་གནས་བྱེད་སྒོར་ལྡན་པའི་ཕུལ་བྱུང་གི་བསམ་པའི་ཐོན་ཁུངས་དང་། སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་ཀྱི་སྙིང་སྟོབས། ཀུན་སྤྱོད་ཚད་གཞི་བཅས་སྔོག་འདོན་གཏིང་ཟབ་བྱས་ཏེ་དེས་མི་སེམས་གཅིག་སྒྲིལ་དང་། མང་ཚོགས་ལ་སློབ་གསོ་བློ་འགུག དམངས་སྲོལ་གཞུང་དྲང་བབ་ཆགས་བཅས་ཐུབ་པའི་ཁྲོད་ཀྱི་ནུས་པ་གལ་ཆེན་འདོན་སྤེལ་གང་ལེགས་བྱེད་དགོས།
གྲོང་གསེབ་མཛེས་པོ་ཡིན་མ་ཡིན་དང་གྲོང་གསེབ་ཕྱུག་པོ་ཆགས་མ་ཆགས་དེ་གྲོང་ཚོའི་རྣམ་པ་དང་། དཔལ་འབྱོར་འཕེལ་རྒྱས། རྨང་གཞིའི་སྒྲིག་བཀོད་སོགས་ཕྱི་རོལ་གྱི་དམིགས་ཚད་ལ་ལྟ་དགོས་པ་མ་ཟད། རིག་གནས་ཞབས་ཞུ་དང་ཡུལ་སྲོལ་ཡ་རབས་སོགས་འཕེལ་རྒྱས་ཀྱི“ནང་ངོས་མཐུན་རྐྱེན”ལའང་དེ་བས་ལྟ་དགོས། “ནང་ངོས་མཐུན་རྐྱེན”ལ་མཐོང་ཆེན་བྱས་ཚེ་གཞི་ནས་གྲོང་གསེབ་ཀྱི་དཔལ་འབྱོར་འཕེལ་རྒྱས་ལ་སྐུལ་འདེད་དང་མི་སེར་གྱི་ཐོབ་ཚོར་དང་བདེ་སྐྱིད་ཚོར་སེམས་མཐོ་རུ་གཏོང་ཐུབ་ལ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པའི་དམིགས་ཚད་ཀྱང་འགྲུབ་ཐུབ་བོ།


text:
ཧོར་གྱི་རྒྱལ་རབས་
《ཧོར་ཆོས་འབྱུང་》ལས་རྒྱལ་པོ་གྲི་གུམ་བཙན་པོའི་དུས་བློན་པོ་ལོ་ངམ་ཞེས་པས་རྒྱལ་པོ་བཀྲོངས་ནས། དེའི་བུ་བྱ་ཁྲི། ཤ་ཁྲི། ཉ་ཁྲི་ཟེར་བ་གསུམ་སྤོ་བོ་དང། ཉང་པོ། ཀོང་པོ་གསུམ་དུ་བྲོས་པ་ལས། ཐ་ཆུང་སོག་སྐད་དུ་བོར་ཏ་ཟེར་བས་ཀོང་པོ་ནས་གཱ་མ་རལ་ཞེས་པ་བཙུན་མོར་བླངས་ནས་ཁྲིད་དེ་སོག་ཡུལ་དུ་བསྐྱོད། སྡེ་གཱལ་ཟེར་བའི་ཆུ་འགྲམ་གྱི་ཏི་པུར་ཧན་གལ་ཏུན་ཟེར་བ་དེར་འབྱོར་ནས། རང་གི་རིགས་རུས་ཀྱི་ཁུངས་དང། གང་ནས་འོངས་པའི་ཡུལ། འོངས་པའི་རྐྱེན་སོགས་ཡུལ་མི་རྣམས་ལ་གསལ་བར་བཤད་པས། པེ་ཏ་(པེ་གལ་)ཞེས་པའི་ཡུལ་དེའི་མི་སྡེ་ཐམས་ཅད་ཀྱིས་དཔོན་དུ་བཀུར་ནས་བརྩི་བཀུར་བྱས་ཤིང་བོར་ཏ་ཆེ་ནོ་ཞེས་གྲགས། (ད་ལྟ་སོག་ཡུལ་གྱི་དེབ་ཐེར་ལ་ལར་དེའི་ཡབ་གསེར་ཁྲི་བ་ཡིན་ཟེར་བ་སྲིབ་ཁྲི་ཟེར་བ་ལ་ནོར་བ་ཡིན་ནམ་སྙམ་)བོར་ཏ་ཆེ་ནོ་དེ་ལ་བུ་པ་ཏིས་ཧན་དང་(པཱ་ཐོས་ས་ཧན་)པ་ཏ་ཆ་གན་(བཱ་ཐོ་ཆཱ་གན་)ཟེར་བ་གཉིས་ཡོད་པའི་ཆུང་བའི་བུ་རྒྱུད་ལ་རིམ་བཞིན་ཏེ་མེ་ཅག་(ཐ་ན་ཆིག་)དང། དེའི་བུ་ཧོ་རེ་ཆར་མེར་གེན་(འདི་སྲིན་པོའི་ཁ་ན་གནོན་དུ་ཡོད་པ་སློབ་དཔོན་པདྨ་སམ་བྷ་བ་ཡིན་ཟེར་)དེའི་བུ་ཨ་གོ་ཆམ་བུའི་རལ་དང། ས་ལི་གྭལ་རི་གོ་འུ་དང། པེ་ཁེ་ནུ་ཏུན་དང། སམ་སུ་ཅི་དང་ ཧ་མི་ཧམ་ཆུ་(ཧར་ཛ་)པོར་ཅི་གི་ཏའི་མེར་གེན་དང། དུ་རལ་ཅིན་བཱ་ཡན་རྣམས་བྱུང་འདི་སྐོར་ལ་《དེབ་ཐེར་དམར་པོ་》ལྕགས་དཔར་མའི་ཤོག་གྲངས་༢༨ཐོག་“དང་པོ་གནམ་གྱི་བུ་སྤོར་ཏ་ཆེ།དེའི་བུ་བཱ་ད་ཆ་གན། དེའི་བུ་ཐམ་ཆག། དེའི་བུ་ཁྱི་ཇི་མེར་ཁན། དེའི་བུ་ལ་འུར་བྱང་སྦོ་རོལ་འོལ། དེའི་བུ་པས་ཀ་ནི་ཏུན། དེའི་བུ་སེམས་ཟའུ་ཇི། དེའི་བུ་ཁ་ཆུ། དེའི་བུ་དོན་བུན་མེར་ཁེན་”ཞེས་གསལ། 《དེབ་ཐེར་སྔོན་པོ་》ལྕགས་དཔར་མའི་སྟོད་ཆ་ཤོག་གྲངས་༨༡ཐོག་“དང་པོར་གནམ་གྱི་བུ་སྦོར་ཏ་ཆེ། དེའི་བུ་བར་ཆི་མེར་གན། དེ་ད་ལྟའང་སྲིན་པོའི་ཁ་གནོན་བྱེད་པར་གྲགས་པས་པདྨ་འབྱུང་གནས་ཡིན་ཟེར། དེའི་བུ་ལའུ་ཇང་བྷེ་རེ་འོལ། དེའི་བུ་ཀ་ས་པ་ནི་ཏུན། དེའི་བུ་སེམས་ཛའོ་ཇི། དེའི་བུ་ལ་ཇུ། དེའི་བུ་དུ་བུན་མེར་གན་”ཞེས་ཚིག་ཟུར་ཅུང་མི་འདྲ་བ་འདུག། ཕྱི་མ་འདིའི་བཙུན་མོ་པོ་རོག་ཆེན་གྭའུ་ཟེར་བ་ལ་བུ་རོ་པོ་སོ་ཧོར་ཟེར་བ་དཔྲལ་བར་མིག་ཡོད་པ་ཞིག་དང། ཨེམ་ལིག་དང་ཨེར་ཏེ་ཞེས་བྱ་བ་རྣམས་ལས་མཆོད་པ་ཨོ་རེད་ཀྱི་ཨུ་གེ་ལུད་དང། པཱ་ག་ཐོར་དང། ཧོ་རིད་དང། ཏེ་རེ་ནུད་བཅས་ཚོ་རིགས་རྣམ་པ་བཞི་མཆེད་དོ། ཏོ་པོ་མེར་གེན་ཟེར་བ་སྤུན་གཉིས་བྱུང་བའི་ཆུང་བ་རུ་ཏེ་དེས་ཐུ་མེད་རིགས་ཀྱི་གོ་ཅི་ཏའི་མེར་གན་གྱི་བུ་མོ་བཙུན་མོ་ཨ་ལོན་གྭའམ་ཨེ་ལུན་མཛེས་མ་ཡང་ཟེར་བ་ཞིག་བླངས་པ་ལས། བུ་པ་ལ་གོ་ཏའི་དང། བ་གྭོན་ཏའི་གཉིས་བྱུང། ཏོ་པོ་མེར་གེན་འདས་རྗེས་ཡུག་སར་གནས་པའི་བཙུན་མོ་དེའི་ལུས་ལ་འཇའ་འོད་ཀྱིས་འཁྱུད་པའམ་འགའ་ཞིག་གིས་རྨི་ལམ་དུ་ཡིད་བཟང་གི་བུ་ཞིག་དང་འཕྲད་པ་རྨིས་པའི་རྐྱེན་ཡང་ཟེར། གང་ལྟར་དེ་གང་རུང་གི་རྟེན་གྱིས་ལུས་ཀྱི་བདེ་བ་མྱོང་བ་ལ་བརྟེན་ནས་བུ་པོ་གྭོ་ཧ་ཐི་གེ་དང། པོ་གྭོ་ཤལ་ཆེ་གྭོ་དང། པཱོ་དོན་ཆར་བཅས་གསུམ་བྱུང་སོགས་ཟེར་ཡང། པོ་དོན་ཆར་འདི་ཏོ་པོ་མེར་གེན་གྱི་བུ་ཡང་ཡིན་སྲིད། པོ་གྭོ་ཧ་ཐི་གེ་ལས་ཏཱ་ཐི་གོད་དང། པོ་གྭོ་ཤལ་ཆེ་གྭོ་ལས་ཤལ་ཆི་གཱོ་ཟེར་བ་བྱུང། པོ་དོན་ཆར་མོ་གོལ་ཆེར་སྐྱེས་ནས་རེ་ཞིག་ཕུ་བོ་གཉིས་དང་ཅུང་ཟད་མ་མཐུན་པའི་དབང་གིས་ཨ་མས་ནོར་རྫས་བགོ་སྐལ་སྤྲད་སྐབས་རྟ་ངན་པ་གཅིག་ལས་ཐོབ་པས་མ་དགའ་ནས་ཕྱོགས་གཞན་དུ་སོང། ཕྱིས་སུ་ཕུ་བོ་དང་འདུམས་ནས་སྤུན་རྣམས་ཀྱིས་བོར་ཅི་གེན་ཟེར་བའི་དཔོན་མེད་པའི་ཡུལ་སྡེ་ཞིག་བཅོམ། པཱོ་དོན་ཆར་གྱིས་ཡུལ་དེའི་དཔོན་བྱས། པོ་ཏ་ན་ཟེར་བ་ཞིག་བཙུན་མོར་བླངས། དེའི་བུ་རྒྱུད་ལ་རིམ་བཞིན་ཧ་པི་ཆེ་བཱ་ཐུར་དང། པཱི་ཁར། བཱ་ཐུར་དང། ལ་ཏ་ཐོ་ཏན། ཏ་ཐི་ཁུ་ལུག་དང། བཱི་ཤིང་ཁུར་ཏོག་ཤིན་དང། རོམ་པ་ནའི་ཆེ་ཆེན་དང་ཏ་བུལ་རྒྱལ་པོ་དང། ཕར་ཏམ་བཱ་ག་ཐུར་དང། དེའི་བུ་ལྔ་ཡི་ཆེ་བ་ཡེ་སུ་ཁེའི་བཱ་ཐུར་དང། ནི་གུན་ཐ་ས་སི་དང། མེང་གེ་ཐུ་སེ་ཆེན། ཐ་རི་ཏའི། འོ་ཆི་གན་བཅས་བྱུང། སྐབས་འདིར་《དེབ་ཐེར་དམར་པོ་》གོང་མཚུངས་ནང་“ནག་མོ་ཨ་ལན་ཁོ་ལས་ཉི་མ་དང་ཟླ་བའི་ཟེར་ལས་སྐྱེས་པ་པཱོ་དོན་ཆར་མུང་གན། དེའི་བུ་གའི་ཇི། དེའི་བུ་སྦི་ཁིར། དེའི་བུ་མ་ནན་ཐོ་དོན། དེའི་་བུ་གའི་ཐུ་གན། དེའི་བུ་བའི་ཤིང། དེའི་བུ་ཁོར་དོག་ཤིང། དེའི་བུ་དུམ་བུ་ནའི་གན། དེའི་བུ་ག་བུ་ལ་ཁན། དེའི་བུ་བར་ཐན་བ་དུར། དེའི་བུ་ཡེ་སུར་ག་བ་དུར། དེ་དང་བཙུན་མོ་ཧོ་ལོན་གཉིས་ཀྱི་བུ་ཐའི་ཛུང་ཇིང་གེར་རྒྱལ་པོ་ཆུ་སྟག་ལོ་ལ་འཁྲུངས་ཞེས་གསལ།”《དེབ་ཐེར་སྔོན་པོ་》གོང་མཚུངས་ནང། ནག་མོ་ཨན་ལན་ལོ་ལས་ཉི་མ་དང་ཟླ་བའི་ཟེར་ལས་སྐྱེས་པ་བོ་དོན་ཆར་མུ་གན། དེའི་བུ་གའི་ཆི། དེའི་བུ་སྦི་ཁིར། དེའི་བུ་མ་ནན་ཐོ་དོན། དེའི་བུ་གའི་ཐུ་གན། དེའི་བུ་བའི་ཤིང། དེའི་བུ་ཁོར་ཐོག་ཤིང། དེའི་བུ་དུམ་བི་ཧའི་ཁན། དེའི་བུ་ག་བུ་ལ་གན། དེའི་བུ་བར་ཐན་བ་ཐུར། དེའི་བུ་ཡེ་ཕུར་ག་བ་དུར། དེ་དང་བཙུན་མོ་ཧུ་ལུན་གཉིས་ཀྱི་བུ་ཇིང་གེར་རྒྱལ་པོ་བཞེས་གསལ། ད་དེ་འདྲས་གང་རེད་པས་
༼དུང་དཀར་ཚིག་མཛོད་ཆེན་མོ་༽ནས་བཏུས།


text:
ཆབ་མདོ་ས་ཁུལ་བྲག་གཡབ་རྫོང་ཨ་ཚུར་ཡུལ་ཚོ་ནས་ལོ་ངོ་ ༡༢༠༠ ལྷག་གི་ལོ་རྒྱུས་ལྡན་པའི་སྟོན་པ་བཅོམ་ལྡན་འདས་ཀྱི་བྲག་བརྐོས་རི་མོ་ཞིག་གསར་དུ་རྙེད་ཡོད་འདུག
ཁ་སང་ཕྱི་ཚེས ༡༠ ཉིན། རྒྱ་གར་(Business Standard)ཞེས་པའི་གསར་ཁང་གིས་སྤེལ་བའི་གནས་ཚུལ་ལྟར་ན། ཆབ་མདོ་ས་ཁུལ་བྲག་གཡབ་རྫོང་ཨ་ཚུར་ཡུལ་ཚོའི་ལེ་ཆུ་དང་གསེར་ཆུ་འདྲེས་མཚམས་ཀྱི་ཨ་ཅོག་བྲག་སྣའི་རི་ངོས་ཤིག་ཏུ། དུས་རབས་༩ པ་སྟེ་བོད་བཙན་པོའི་དུས་སྐབས་ཀྱི་སྟོན་པ་སངས་རྒྱས་བཅོམ་ལྡན་འདས་ཀྱི་བྲག་བརྐོས་རི་མོ་ཞིག་གསར་རྙེད་བྱུང་ཡོད་འདུག
རི་མོ་དེ་ཐོག་མར་ཡུལ་དེའི་ལམ་བཟོ་བ་ཚོས་རི་ངོས་ཀྱི་རྡོ་གཏོར་སྐབས་རྙེད་ཡོད་པ་དང་། ཞིབ་འཇུག་པ་ཚོས་སྐུ་བརྙན་དེ་ཕལ་ཆེར་ལོ་ངོ ༡༢༠༠ ལྷག་གི་ཡར་སྔོན་དུ་བྱུང་བ་དང་། སྐུ་བརྙན་དེའི་སྤྱིའི་ཆེ་ཆུང་ལ་བྲག་ངོས་ལས་རིང་ཚད་མི་ཊར་ ༡༠ དང་། བཟོ་བཀོད་ཀྱི་དབྱིབས་སོགས་ལས་རི་མོ་དེ་བོད་བཙན་པོའི་སྐབས་ཀྱི་དུས་རབས་༩ པའི་ནང་བྱུང་སྐོར་བརྗོད་འདུག
བོད་ཀྱི་གནའ་རྫས་རིག་དཔྱད་པ་དང་ལྷ་ས་རིག་དངོས་སྲུང་སྐྱོང་ཞིབ་འཇུག་གླིང་གི་ཤར་རྒན་དབང་འདུས་ལགས་ཀྱིས། བྲག་བརྐོས་འདི་ལས་བྲག་གཡབ་རྫོང་གི་ལྷོ་རྒྱུད་དང་སྨར་ཁམས་རྫོང་གི་བྱང་རྒྱུད་ཁུལ་གྱི་བོད་བཙན་པོའི་རྒྱལ་རབས་དུས་ཀྱི་རྡོ་བརྐོས་རིག་གནས་ཀྱི་སྦྲེལ་ཐག་ལྟ་བུ་རྙེད་པ་དང་ཆབས་ཅིག ས་བབ་མཐོ་ཁུལ་དུ་གནས་པའི་ཨ་ཅོག་བྲག་སྣའི་བརྐོས་རིས་འདི་ནི་ལྷོ་བྱང་གི་འགྲིམ་འགྲུལ་མཐུད་མཚམས་ཚིགས་ལྟ་བུ་ཡིན་པས། བོད་མཚོ་བོད་ས་མཐོའི་ཤར་རྒྱུད་ཀྱི་བོད་བཙན་པོའི་དུས་ཀྱི་བྲག་བརྐོས་སྐུ་བརྙན་ཁྱབ་ཁོངས་སྔར་བས་ཆེ་རུ་ཕྱིན་ནས་ཐུ་བྷོད་ཀྱི་ནང་བསྟན་སྒྱུ་རྩལ་དང་། བོད་ཤར་གྱི་ས་གནས་ལོ་རྒྱུས། ཐུ་བྷོད་ཀྱི་འགྲིམ་འགྲུལ་ལོ་རྒྱུས་སོགས་ཞིབ་འཇུག་གཏིང་ཟབ་ཏུ་གཏོང་རྒྱུར་དཔྱད་གཞི་རྩ་ཆེན་མཁོ་འདོན་བྱས་ཡོད་པ་རེད། ཅེས་བརྗོད་འདུག
རྒྱ་ནག་ཤིན་ཧྭ་དྲ་བའི་གནས་ཚུལ་ནང་། བྲག་བརྐོས་རི་མོ་གསར་རྙེད་བྱུང་ས་དེ་ད་ལྟ་རྒྱ་ནག་གཞུང་གིས་སྲུང་སྐྱོབ་འོག་བདག་ཉར་བྱེད་མགོ་བརྩམས་ཡོད་པ་དང་། བྲག་བརྐོས་སྐུ་བརྙན་དེས་སྐབས་དེའི་རིག་གནས་དང་སྒྱུ་རྩལ་ཞིབ་འཇུག་ལ་ཕན་ཐོགས་ཆེན་པོ་བྱུང་བ་ཙམ་མ་ཟད་གནའ་བོའི་བྱ་དངོས་སྐྱེལ་འདྲེན་ལ་ཡང་ཕན་ཐོགས་ཡོད་སྐོར་བརྗོད་འདུག
ཕྱི་ལོ་༢༠༠༤ ལོ་ནས་གནའ་རྫས་དང་ས་འོག་ཅ་དངོས་རྟོག་ཞིབ་པ་ཚོས་བོད་ནང་གི་ས་ཆ་འདྲ་མིན་དུ་གནའ་རབས་ཀྱི་བྱ་དངོས་ཁྱོན་༥༠༠༠ ལྷག་གསར་རྙེད་བྱུང་ཡོད་པ་དང་། ཅ་དངོས་དེ་དག་གི་གཟུགས་དབྱིབས་དང་བཟོ་བཀོད། བརྐོས་རིས་ཁྱད་ཆོས་འདྲ་མིན་རིགས་དང་དུས་རབས་དང་ལོ་ཚད་རིགས་འདྲ་མིན་བྱུང་ཡོད་པ་རེད། ཆེས་གྲགས་ཆེ་བའི་གནའ་རྫས་གཅིག་ནི་ལྕགས་པོ་རི་ནས་བྲག་བརྐོས་རི་མོ་ཞིག་ཡིན་པ་དང་། ཞིབ་འཇུག་པ་ཚོས་རི་མོ་དེ་དུས་རབས་ ༧ པའི་ནང་བྱུང་བར་བརྗོད།
གསར་འགོད་པ། སངས་རྒྱས་དཀོན་མཆོག


text:
རྗེ་བཙུན་མི་ལ་རས་པ།
རྗེ་བཙུན་མི་ལ་རས་པ་ནི། རབ་བྱུང་དང་པོའི་ལྕགས་འབྲུག (སྤྱི་ལོ1040)ལོར་ཡབ་མི་ལ་ཤེས་རབ་རྒྱལ་མཚན་དང་ཡུམ་མྱང་ཚ་དཀར་རྒྱན་གཉིས་ཀྱི་སྲས་སུ་མང་ཡུལ་གུང་ཐང་སྐྱ་རྔ་རྩ་རུ་འཁྲུངས། མཚན་ལ་ཐོས་པ་དགའ་ཞེས་ཞུ། ཆུང་ངུར་ཡབ་གཤེགས་ཏེ་སྡུག་མང་པོ་མྱངས། དེ་རྗེས་མཐུ་བསླབས་ནས་འཁོན་གླན་པར་མི་མང་པོ་བསད། སླད་ནས་སྡིག་པ་ལ་འགྱོད་དེ་ཆོས་བྱེད་པར་རབ་བྱུང་དང་པོའི་ས་རྟ (སྤྱི་ལོ1078) ལོ་ལྷོ་བྲག་ཏུ་ཕེབས་ཏེ་མར་པ་ལོ་ཙཱ་བ་ཆོས་ཀྱི་བློ་གྲོས་དང་མཇལ། དེར་ལོ་དྲུག་ཟླ་བརྒྱད་ཙམ་བཞུགས་ཏེ་བླ་མ་དེ་ལས་དབང་དང་མན་ངག་རྫོགས་པར་བླངས། མར་པ་ལོ་ཙཱ་བའི་བཀའ་ལྟར་སྡིག་སྒྲིབ་སྦྱོང་བའི་ཕྱིར་དཀའ་བ་ཚད་མེད་སྤྱད་དེ་སྲས་མཁར་དགུ་ཐོག་བརྩིགས། དགུང་ལོ་ཞེ་ལྔ་པ་རབ་བྱུང་དང་པོའི་ཤིང་བྱི (སྤྱི་ལོ1084) ལོར་སྟོད་ཕྱོགས་སྐྱིད་གྲོང་དང་གཉའ་ནང་ཁུལ་དུ་ཕེབས་ཤིང་སྒྲུབ་པའི་དམ་བཅའ་མཛད་དེ་ལོ་དགུའི་རིང་དཀའ་སྤྱད་དྲག་པོས་བསྒོམས་པས་མཆོག་གི་དངོས་གྲུབ་ཐོབ། དེ་ནས་ས་ཕྱོགས་གཞན་དུ་འབྱོན་བཞུད་མཛད་དེ་སྣོད་དུ་རུང་བའི་སློབ་མ་རྣམས་ལ་གསང་སྔགས་ཀྱི་གདམས་པ་ཅི་རིགས་གནང་། སྒྲུབ་བརྒྱུད་ཀྱི་བསྟན་པའི་སྲོལ་བཙུགས། རས་ཆུང་བ་དང་དྭགས་པོ་ལྷ་རྗེ་སོགས་སློབ་མ་གྲགས་ཅན་མང་པོ་བྱུང་། ཉམས་མགུར་མང་དུ་བརྩམས་པ་རྗེས་རབས་པས《རྗེ་བཙུན་མི་ལ་རས་པའི་རྣམ་ཐར་རྒྱས་པར་ཕྱེ་བ་མགུར་འབུམ》ཞེས་བྱ་བ་བསྒྲིགས། མཐར་དགུང་ལོ་གྱ་བཞི་པ་རབ་བྱུང་གཉིས་པའི་ཆུ་ཡོས (སྤྱི་ལོ1123) ལོར་མཁའ་སྤྱོད་དུ་སྐུ་གཤེགས།
ཡོང་ཁུངས་དྲ་རྒྱ་གཞན།


text:
སློབ་དཔོན་ཆེན་མོ་སངས་རྒྱས་རིན་ཆེན་ལགས་ཀྱི་ངོ་སྤྲོད་མདོར་བསྡུས།
སྤེལ་དུས 2017-08-25
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། འཇམ་དཔལ།
སློབ་དཔོན་ཆེན་མོ་སངས་རྒྱས་རིན་ཆེན་ལགས་ནི་སྤྱི་ལོ་1947ལོར་མདོ་སྨད་གཅན་ཚའི་ལྷ་ས་སྡེ་བ་རུ་ཡབ་ཤ་བོ་སངས་རྒྱས་དང་ཡུམ་པདྨ་མཚོ་སྐྱིད་གཉིས་ཀྱི་བུར་སྐྱེས་ཤིང་། ཕུ་ནུ་མིང་སྲིང་གསུམ་ཡོད་པའི་ནང་གི་གཉིས་པ་རང་ཡིན། 1953ལོ་སྟེ་རང་ལོ་བདུན་པ་ནས་བཟུང་རེས་བསྐྱོད་རེས་སྡོད་དང་རེས་དལ་རེས་བྲེལ་གྱི་སློབ་གཉེར་ཁོར་ཡུག་ཁྲོད་ནས་རིམ་བཞིན་གཅན་ཚ་རྫོང་ལྷ་ས་སློབ་ཆུང་དང་གཅན་ཚ་རྫོང་ཞྭ་ཁྲ་ཆ་ཚང་སློབ་ཆུང་འགྲིམས་ལ། 1964ལོ་ནས་1966ལོའི་བར་དུ་གཅན་ཚ་རྫོང་ཏང་གི་སློབ་གྲྭ་དང་མཚོ་སྔོན་མི་རིགས་སློབ་གླིང་དུ་སྤྱི་ཚོགས་རིང་ལུགས་སློབ་གསོའི་ལས་འགུལ་གྱི་སྦྱོང་བརྡར་འཛིན་གྲྭར་ཞུགས། 1969ལོ་ནས་1972ལོའི་བར་གཅན་ཚ་རྫོང་རྐང་རྗེན་སྨན་པའི་འཛིན་གྲྭ་ནས་རྒྱ་ནག་དང་ཕྱི་གླིང་གི་གསོ་བ་རིག་པའི་གཞུང་ལ་སློབ་གཉེར་མཛད། 1972ལོར་མཚོ་སྔོན་མི་རིགས་སློབ་གླིང་གྲངས་ཉུང་མི་རིགས་སྐད་ཡིག་སྡེ་ཁག་གི་བོད་ཡིག་འཛིན་གྲྭར་ཞུགས་ནས་སུམ་རྟགས་དག་གསུམ་དང་རྒྱ་བོད་ལོ་ཙཱ། མར་ཁེ་སིའི་རིག་པའི་གཞུང་ལུགས། རྩོམ་འབྲིའི་ཤེས་བྱ་སོགས་ལ་ཆེད་སྦྱོང་བྱས། སྐབས་དེར་བོད་ཡིག་དཔེ་ཁྲིད་བྱེད་མཁན་གྱི་བོད་རིགས་དགེ་རྒན་ཆེས་ཉུང་བ་སོགས་ཀྱིས་སྐོམ་པ་ཆུ་འདོད་ཀྱི་རེ་འདུན་ཆེར་མ་གྲུབ་ནའང་། བརྩོན་འགྲུས་བརྟན་པོས་གང་ནུས་སུ་འབད་པས་1975ལོར་ཕུལ་བྱུང་གི་སྦྱངས་འབྲས་དང་བཅས་ཆེད་སྦྱོང་བསླབ་གནས་ནས་སློབ་ཐོན་བྱུང་ཞིང་། ཕྱིར་མཚོ་སྔོན་མི་རིགས་སློབ་གླིང་གི་དགེ་རྒན་དུ་ཉར་བར་གྱུར། དེ་བས། དུས་དེ་ནས་བཟུང་སློབ་ཆེན་གྱི་དགེ་རྒན་དུ་བཞུགས་ཏེ་རང་ནུས་ཡོད་རྒུས་བོད་རྒྱ་རིག་པའི་གཞུང་ལུགས་སྣ་ཚོགས་ལ་ལྟ་ཀློག་དང་། ཁྱད་པར་དུ་རང་གི་དཔེ་ཁྲིད་ཀྱི་དུས་ཚོད་དང་མི་འགལ་བར་ལོ་ངོ་གསུམ་རིང་སློབ་གླིང་དེ་གའི་རྒྱ་ཡིག་སློབ་ཁྲིད་ལ་ཟུར་ཉན་བྱས་པས། རང་གི་ཡོན་ཚད་ཀྱང་སྔར་ལས་མཐོར་འདེགས་བྱུང་ཞིང་། སློབ་མ་རྣམས་ལ་དཔེ་ཁྲིད་བྱས་པའི་རྣམ་གྲངས་ཀྱང་སུམ་རྟགས་དག་གསུམ་དང་སྙན་ངག་གཙོས་པའི་བོད་ཀྱི་སྲོལ་རྒྱུན་རིག་གནས་དང་སྲོལ་རྒྱུན་རྩོམ་གཞུང་ཁོ་ན་ཙམ་མིན་པར། དེང་རབས་རྩོམ་གཞུང་གསར་པའི་ཤེས་བྱ་གང་མང་ཡང་འདེམས་སྒྱུར་བྱས་ཏེ་སློབ་ཁྲིད་གནང་འགོ་ཚུགས་ཡོད་པ་རེད། 1979ལོར་ཀྲུང་དབྱང་མི་རིགས་སློབ་གླིང་བོད་ཡིག་གནའ་རྩོམ་ཞིབ་འཇུག་འཛིན་གྲྭ་རུ་རྒྱུགས་འཕྲོད་དེ་མཁས་དབང་དུང་དཀར་བློ་བཟང་འཕྲིན་ལས་དང་ཤར་གདོང་བློ་བཟང་བཤད་སྒྲུབ་རྒྱ་མཚོ་མཆོག རྒན་ཆེན་མོ་སྐལ་བཟང་འགྱུར་མེད་དང་། བློ་བཟང་ཆོས་འབྱོར། བློ་བཟང་རྡོ་རྗེ། བཀྲ་ཤིས་དབང་འདུས། ཝང་ཡོ། ཝང་ཧྥུའུ་རིན་སོགས་དགེ་རྒན་དུ་བསྟེན་ནས་ཏུན་ཧོང་ལས་ཐོན་པའི་གཏེར་ཡིག་སྣ་ཚོགས་དང་《དེབ་ཐེར་སྔོན་པོ》གཙོས་བོད་ཀྱི་ལོ་རྒྱུས་ཡིག་ཚགས་གང་མང་།《མི་དབང་རྟོགས་བརྗོད》དང་《ས་སྐྱ་ལེགས་བཤད》གཙོས་བོད་ཀྱི་གནའ་རྩོམ་གྲགས་ཅན།《ཐུའུ་བཀྭན་གྲུབ་མཐའ》གཙོས་གྲུབ་མཐའ་དང་། མཁྱེན་རབ་འོད་གསལ་དང་སྐལ་བཟང་འགྱུར་མེད་ཀྱི་སུམ་རྟགས་གཙོས་སུམ་རྟགས་དག་གསུམ། 《ཚིག་རྒྱན་རིག་པའི་སྒོ་འབྱེད》དང་《སྙན་འགྲེལ་གཡང་གསལ་སྣང་མཛོད》《རྟོགས་བརྗོད་གསེར་དངུལ་གྱི་མེ་ཏོག》གཙོས་སྙན་ངག་གི་གཞུང་དང་བསྟན་བཅོས། ཚད་མའི་འགྲེལ་བ་དང་《གཞོན་ནུ་ཟླ་མེད་ཀྱི་གཏམ་རྒྱུད》གཙོས་ཚད་མ་དང་སྒྲུང་གཏམ་སོགས་བོད་རང་གི་རིག་གཞུང་སྣ་ཚོགས་ལ་ཞིབ་འཇུག་དང་བཅས་སྦྱོང་བ་གང་ལེགས་བྱས་པ་མ་ཟད། རྒྱ་ནག་གི་《ལུགས་བཞིའི་བསྟན་བཅོས》བདམས་བཀོད་དང་། ལོ་རྒྱུས་དངོས་གཙོ་རྩོད་སྒྲུབ་རིག་པ་སོགས་ལའང་སྦྱངས་ཏེ་1981ལོར་སློབ་མཐར་ཕྱིན་ཅིང་། ལོ་དེར་ཕྱིར་མཚོ་སྔོན་མི་རིགས་སློབ་གླིང་དུ་ལོག་སྟེ། སྐབས་དེ་དག་ཏུ་གཅིག་ན་བརྩོན་སེམས་ཆེ་བ་དང་གཉིས་ན་དགེ་རྒན་བཟང་བ། གསུམ་ན་སློབ་སྦྱོང་གི་ཆ་རྐྱེན་འཛོམས་པ་སོགས་ལ་བརྟེན་ནས་དཔེ་དེབ་གང་ཞིག་བཀླགས་ནའང་རང་སྟོབས་ཀྱིས་ཚེགས་མེད་དུ་ངེས་ཤིང་གོ་བར་གྱུར་ཏེ་རིག་པའི་ཀློང་རྡོལ་འགོ་ཚུགས་པར་མ་ཟད། དངོས་དོན་བདེན་ཐུབ་ཏུ་འཇུག་པའི་ཞིབ་འཇུག་གི་ཁ་ཕྱོགས་ཀྱང་གསལ་བར་རྙེད་ནས་ངེས་པ་དོན་གྱི་དངོས་གཙོ་རྩོད་སྒྲུབ་སྨྲ་བ་དང་ལོ་རྒྱུས་དངོས་གཙོ་སྨྲ་བས་སྐད་དང་ཡི་གེ་གཅིག་གྱུར་གྱི་སྒོ་ནས་བོད་ཀྱི་རིག་གནས་སློབ་གསོ་གོང་འཕེལ་དུ་གཏོང་བའི་ལྟ་བའི་གཞི་བཙུགས་པ་རེད། དེ་བས། དུས་དེ་ཙམ་ནས་བཟུང་དངོས་གཙོ་རྩོད་སྒྲུབ་སྨྲ་བ་དང་ལོ་རྒྱུས་དངོས་གཙོ་སྨྲ་བའི་ལྟ་བས་ལུང་རིགས་ཀྱི་བརྟག་པ་བཟོད་པའི་རིག་གཞུང་ཞིབ་འཇུག་གི་ལས་ལ་གཞོལ་དགོས་ཀྱི་འབོད་པ་གཅིག་མིན་གཉིས་མིན་དུ་བསྒྲགས་ནས་《བོད་རིགས་ཀྱི་རུས་རྒྱུད་འབྱུང་ཁུངས་སྐོར་རགས་ཙམ་བརྗོད་པ》དང་《བོད་ཀྱི་བཙན་པོའི་རྒྱལ་རབས་ཇི་ལྟར་འཇིག་པའི་ལོ་རྒྱུས་རོབ་ཙམ་བཤད་པ》སོགས་དཔྱད་རྩོམ་གྲགས་ཅན་གང་མང་སྔ་ཕྱིར་《ཀྲུང་གོའི་བོད་རིག་པ》དང་《བོད་ལྗོངས་ཞིབ་འཇུག》སོགས་རིག་གཞུང་དུས་དེབ་ཁག་ཏུ་སྤེལ་ཡོད་དེ། དཔྱད་ཞིབ་མེད་པའི་ལྷ་སྒྲུང་དང་ངག་རྒྱུན་ཁོ་ན་ཙམ་ལ་བརྟེན་རྐྱང་བྱེད་པའམ། རང་ཞེན་དང་རང་འདོད་ཙམ་ལ་བརྟེན་རྐྱང་བྱེད་པའི་རིག་གཞུང་བགྲོ་ལྒིང་གི་ལས་ལས་བཟློག་དགོས་ཀྱི་དུས་རབས་གསར་བའི་འབོད་སྐུལ་ཡང་ཡང་གནང་མཁན་གྱི་དུས་གསར་བསུ་བའི་ཕོ་ཉར་རང་བཞིན་གྱིས་གྲུབ་ཡོད་པ་མ་ཟད། ཕྱིར་མཚོ་སྔོན་མི་རིགས་སློབ་གླིང་དུ་ལོག་ནས་དེ་ སྔོན་སྒྲིག་སྒྱུར་བྱས་པའི་དེང་རབས་རྩོམ་གཞུང་གི་རྒྱུ་ཆ་གང་མང་རྨང་གཞིར་བྱས་ཏེ་《བོད་ཀྱི་དེང་རབས་རྩོམ་རིག》དང་《རྩོམ་སྟངས་སློབ་ཁྲིད》ཅེས་པའི་ཁ་གསལ་གོ་བདེའི་བོད་ཡིག་གི་དེང་རབས་རྩོམ་གཞུང་གསར་བའི་བསླབ་དེབ་སྒྲིག་རྩོམ་མཛད་ནས་སློབ་གྲྭ་དེ་གར་བོད་ཡིག་གི་དེང་རབས་རྩོམ་གཞུང་གསར་བའི་བསླབ་གཞི་མེད་པའི་ལོ་རྒྱུས་ཀྱི་སྟོང་ཆ་བསྐངས་ལ། རང་ཉིད་དངོས་ནས་《རི་ཆུའི་འབབ་སྒྲ》དང་《དུས་ཆེན་གྱི་རེ་སྨོན》སོགས་བརྩམས་ཤིང་སྤེལ་ཏེ་རྩོམ་རིག་བརྩམས་ཆོས་འབྲི་ཚུལ་གྱི་དཔེ་ཡང་གསལ་བར་བསྟན་པས། དངོས་དང་བརྒྱུད་པས་བོད་ཀྱི་དེང་རབས་རྩོམ་པ་པོའི་དཔུང་སྡེའི་སྐྱེད་སྲིང་ལའང་ནུས་པ་མི་དམན་པ་ཐོན་ཡོད་དེ། ལོ་རབས་བརྒྱད་ཅུ་བའི་བོད་ཀྱི་རྩོམ་རིག་གསར་རྩོམ་གྱི་དེད་དཔོན་དུའང་རང་བཞིན་གྱིས་གྲུབ་པས། སྤྱི་ཚོགས་སྟེང་ཡང་ཚུར་སྣང་ཆེན་པོ་བྱུང་ནས་སྐབས་དེའི་《མཚོ་སྔོན་བོད་ཡིག་གསར་འགྱུར》སོགས་སུ་ཁོང་དང་ཁོང་གི་《བོད་ཀྱི་དེང་རབས་རྩོམ་རིག》ལ་འོས་སྦྱོར་གདེང་འཇོག་གང་ལེགས་གནང་ཡོད་པ་རེད། དེ་བཞིན་སྐབས་དེ་ཙམ་ནས་མི་རིགས་རང་གི་གཉེན་བཤད་དང་སྟོན་བཤད། ཇ་བཤད། ཆང་བཤད་སོགས་བཤད་པ་སྣ་ཚོགས་དང་《ཉི་མ་ཚེ་རིང་དང་ཟླ་བཟང་སྒྲོལ་མ》《དོན་གྲུབ་རྒྱལ་ལོ་དང་ཡེ་ཤེས་སྒྲོལ་མ》《འབའ་ན་ཆུང་རྩེན་པའི་རང་མདངས་》《ཡ་རིའི་ཨ་བསོད་ཀྱི་སྙིང་གཏམ》《གནའ་རྒྱལ་ཚེ་ལོ》སོགས་ངག་རྩོམ་གང་མང་ཡིག་ཐོག་ཏུ་ཕབ་སྟེ་《མདོ་སྨད་ཡུལ་གྱི་ངག་རྩོམ་པདྨའི་ཆུན་པོ》ཞེས་པ་ཀུན་གྱིས་རིན་ཅན་དུ་བརྩི་བ་དེ་བསྡུ་སྒྲིག་མཛད་(གཅོད་པ་དོན་གྲུབ་དང་མཉམ་དུ་བསྒྲིགས)ནས། དམངས་ཁྲོད་དུ་གྲགས་ཆེ་ནའང་སྤྱི་ཚོགས་སྟེང་ཉམས་རྒུད་འགྲོ་ཉེན་ཆེ་ལ། དུས་མཚམས་གང་རུང་གི་སྤྱི་ཚོགས་སྣང་ཚུལ་ཇི་བཞིན་དུ་ཚུར་སྣང་ཐུབ་པའི་ངག་རྩོམ་དང་དམངས་སྲོལ་སྣ་ཚོགས་མི་ཉམས་གོང་འཕེལ་དུ་འགྲོ་བར་བྱས་རྗེས་གང་ལེགས་མཛད་འདུག་སྟེ། རང་གཞན་གྱི་དོན་རྒྱ་ཆེན་གྲུབ་དང་འགྲུབ་བཞིན་པར་སངས་རྒྱས་རིན་ཆེན་ཞེས་སྙན་པའི་གྲགས་པ་བོད་ཁམས་ཀུན་ཏུ་ཁྱབ་འགོ་བརྩམས་པ་རེད། ཡིན་ནའང་། ཁྱིམ་མིའི་འབོད་སྐུལ་དང་ཁྱིམ་ཚང་གི་འཁོས་ཀ་སོགས་ཀྱི་རྐྱེན་དབང་གིས་ཡང་ཡང་བསྐུལ་བས་1989ལོར་མཚོ་སྔོན་མི་རིགས་སློབ་གླིང་ནས་གཅན་ཚ་རྫོང་ཐོག་ཏུ་ལས་གནས་སྤར་ཞིང་། སྔ་ཕྱིར་གཅན་ཚ་རྫོང་མི་རིགས་སློབ་འབྲིང་དང་གཅན་ཚ་རྫོང་སློབ་གསོ་ཅུའི་སློབ་ཁྲིད་ཞིབ་འཇུག་ཁང་དུ་སློབ་གསོའི་ལས་དོན་གཉེར་ཏེ། དེ་ནས་བཟུང་མི་ཚེའི་རྫོགས་ལྡན་གྱི་དུས་སྐབས་གཞི་རིམ་དུ་བསྐྱལ་དགོས་བྱུང་ཞིང་། ཕྱིས་སོར་ཀན་སུའུ་བོད་རིག་པ་ཞིབ་འཇུག་ཚོགས་པ་དང་《ཨ་མདོ་ཞིབ་འཇུག》རྩོམ་སྒྲིག་ཁང་། ལྷོ་ནུབ་མི་རིགས་སློབ་ཆེན་སོགས་སུ་གདན་འདྲེན་ཡང་ཡང་བྱས་ནའང་མི་འདོད་ནད་ཀྱིས་བཏབ་ནས་ཐག་རིང་དུ་འགྲོ་བའི་ཆ་རྐྱེན་མ་ཚང་བར་དེ་མུར་རང་ལོ་དྲུག་ཅུ་བ་སྟེ་སྤྱི་ལོ་2006ལོར་ལས་འཁྱུར་ངལ་གསོ་བྱས། དེ་ལྟར་གྱུར་ནའང་། མི་རིགས་ཀྱི་ཤ་ཞེན་དང་རིག་གནས་སློབ་གསོའི་དུང་ཞེན་ལ་ཉམས་པ་མེད་པར་གཞི་རིམ་སློབ་གསོའི་བྱ་བ་ཧུར་ཐག་གིས་བསྒྲུབས་ཤིང་རིག་གཞུང་ཞིབ་འཇུག་དང་རྩོམ་རིག་གསར་རྩོམ་གྱི་ལས་ལ་ནན་ཏར་མཛད་པས། གཅན་ཚ་ས་ཆའི་ཞིབ་འཇུག་སློབ་མ་དང་འབུམ་རམས་པ་གཙོས་ཤེས་བྱ་རིག་པའི་གནས་ལ་དུང་བ་ཟབ་པའི་ཤེས་ལྡན་པ་གང་མང་གིས་ཁོང་གི་མདུན་ནས་འབྲེལ་ཡོད་རིག་གཞུང་ཞིབ་འཇུག་ཐད་ལ་བློ་འདྲི་བྱེད་ཀྱིན་ཡོད་པ་མ་ཟད། ཐ་ན་སློབ་ཆེན་པའི་དགེ་རྒན་གྲགས་ཅན་ལ་ཤས་ནས་ཀྱང་ཁོང་ལ་གམ་བཅར་བློ་སྡུར་བྱེད་ཀྱིན་ཡོད་ལ། ཡུལ་ལུང་གང་མང་གི་རྩོམ་སྐུལ་བྱེད་མཁན་དང་བློ་འདོན་ཞུ་དག་ཏུ་སྐུལ་མཁན་ཡང་མང་པོ་བྱུང་འདུག་སྟེ། སློབ་འབྲིང་དགེ་རྒན་གང་མང་གི་བསྐུལ་ངོར་ 《རྩོམ་སྟངས་རིག་པའི་སྒོ་འབྱེད》བྱ་བ་དེང་རབས་རྩོམ་གཞུང་གསར་བའི་རྩོམ་ ལུས་སྣ་ཚོགས་དང་སྤྱི་ཚོགས་འཚོ་བའི་ཁྲོད་རྒྱུན་སྤྱོད་འབྱུང་ངེས་ཀྱི་རྒྱུན་བཀོལ་རྩོམ་ཡིག་ཁག་གི་འབྲི་ཐབས་དང་བཅས་པ་ཚིག་ཉུང་དོན་གསལ་དུ་བྲིས་པའི་རིན་བྲལ་གྱི་བསླབ་དེབ་དེ་ཉིད་དང་། གཅན་ཚ་རྫོང་གཅན་ཚ་ཐང་གི་མི་རྣམས་ཀྱི་བསྐུལ་ངོར་གཅན་ཚ་ཐང་གཡོན་རུ་དང་མཚོ་སྔོན་པོ་གཡོན་རུ་སོགས་ཀྱི་ལོ་རྒྱུས་ཀྱི་འཕོ་འགྱུར་གསལ་བའི་《མདོ་སྨད་གཡོན་རུའི་ལོ་རྒྱུས》ཞེས་པ་དང་། མཚོ་བྱང་ཁུལ་མདའ་བཞི་རྫོང་གི་རྫོང་དཔོན་སོགས་ཀྱི་བསྐུལ་ངོར་《མདའ་བཞིའི་ལོ་རྒྱུས་གསལ་བའི་མེ་ལོང་》ཞེས་པ་སོགས་བརྩམས་ཡོད་ཅིང་། གཅན་ཚ་རྫོང་གི་སློབ་གསོ་སློབ་ཁྲིད་ལེགས་བསྒྱུར་ལ་དམིགས་ནས་ཁོང་གིས་སྒྲིག་རྩོམ་གྱི་འགན་གཙོ་བོ་བཞེས་འོག་《དམིགས་ཚད་སློབ་ཁྲིད་ཀྱི་རྨང་གཞིའི་ཤེས་བྱ》གསར་དུ་བསྒྲིགས་ལ། ཀན་སུའུ་བོད་རིག་པ་ཞིབ་འཇུག་ཚོགས་པའི་འགོ་གཙོའམ་ལན་ཀྲིག་སློབ་ཆེན་གྱི་འབུམ་རམས་པའི་མཛུབ་སྟོན་དགེ་རྒན་འབྲུག་ཐར་སོགས་ཀྱིས་བསྐུལ་ངོར་རྨ་ལྷོ་ཁུལ་གྱི་རྨ་ལྷོ་རྫོང་དང་ཀན་ལྷོ་ཁུལ་གྱི་རྨ་ཆུ་རྫོང་གི་འབྲེལ་མཚམས་ནས་བོན་གྱི་དཔེ་རྙིང་ཕོན་ཆེན་རྙེད་པ་དེའི་ཡིག་ཚགས་རེ་རེའི་ནང་དོན་ཉིང་བསྡུས་དང་བཅས་ཐོ་འགོད་གསལ་ འབྱེད་ཀྱི་འགན་ཡོད་ཚད་ཁོང་གཅིག་པུས་འཁུར་བས་ད་ལྟ་《མདའ་ཚང་ཡིག་ཚགས》ཞེས་གྲགས་པ་ཅན་དེ་ཡང་བྱུང་ཡོད་པ་རེད། གཞན་ད་དུང་《དེང་རབས་བོད་ཀྱི་རྩོམ་ཡིག་དང་རྩོམ་འབྲིའི་ཤེས་བྱ》《བོད་སོག་གི་རིག་གནས་འབྲེལ་བའི་ཞིབ་འཇུག》《བོད་ཀྱི་གཞུང་ཡིག་གི་རྣམ་གཞག》《ལེགས་པར་བཤད་པའི་གཏམ་མུ་ཏིག་གི་ཕྲེང་བའི་མཛེས་རྒྱན》སོགས་ཀྱང་སྔ་ཕྱིར་བརྩམས་ཡོད་དེ། ཁྱོན་བསྡོམས་དཔེ་དེབ་རྩ་ ཆེན་བཅུ་ལྷག་པར་སྐྲུན་འགྲེམ་སྤེལ་བྱས་འདུག 《རྟེན་འབྱུང་རྟོགས་པའི་རིག་ལམ》དང་《གནའ་རབས་བོད་ཀྱི་རྩོམ་ཡིག་གི་ལུས་ཀྱི་རྣམ་བཞག་བཤད་པ》《བློན་པོ་མགར་གྱི་རྣམ་ཐར》《རྒྱ་བཟའ་ཀོང་ཇོ་བོད་ལ་ཕེབས་པའི་ལོ་རྒྱུས་རྒྱབ་ལྗོངས》《རྒྱལ་དབང་སྐུ་ཕྲེང་གསུམ་པ་བསོད་ནམས་རྒྱ་མཚོ་མདོ་སྨད་དུ་ཕེབས་པའི་ལོ་རྒྱུས》《ཨ་ལགས་དུང་དཀར་རིན་པོ་ཆེའི་ལོ་རྒྱུས་ངོ་སྤྲོད》《དཔལ་དོན་གྲུབ་རྒྱལ་གྱི་ལོ་རྒྱུས་ངོ་སྤྲོད》《སྣང་རའི་དཔོན་ཚང་གི་ལོ་རྒྱུས》སོགས་ལོ་རྒྱུས་མི་སྣ་གྲགས་ཅན་དག་གི་ངོ་སྤྲོད་དང་དེ་དག་ལས་འཕྲོས་པའི་དཔྱད་རྩོམ་སོགས་ཁྱོན་བསྡོམས་རྩོམ་གྲངས་བདུན་ཅུ་ལྷག་བྲིས་པ་ལས་མང་ཤོས་གོང་འཁོད་དཔེ་དེབ་དག་ཏུ་བསྡུ་སྒྲིག་བྱས་ཡོད་ནའང་། ད་དུང་བསྡུ་སྒྲིག་མ་ཐུབ་པར་ལུས་པའང་དཔེ་དེབ་མཐུག་ཤོས་གཅིག་ལོངས་ཤིང་། སྙན་རྩོམ་དང་ལྷུག་རྩོམ་སོགས་རྩོམ་རིག་གསར་རྩོམ་སྐོར་གྱི་རྩོམ་ཡིག་ཀྱང་དཔེ་དེབ་གཅིག་ལོངས་པ་རྐྱེན་དབང་གིས་པར་སྐྲུན་འགྲེམ་སྤེལ་མ་ཐུབ་པར་ལུས་འདུག་སྟེ། མདོར་ན་ཁོར་ཡུག་དང་གཟུགས་གཞིས་འཕྲོས་པའི་རྐྱེན་འགྱུར་སྣ་ཚོགས་ཀྱིས་ཡང་ཡང་དུ་གཙེས་ནའང་། རྣམ་ཀུན་དུས་རབས་ཀྱི་སྔོན་དུ་འགྲེང་ཞིང་གདོང་ལེན་དང་ཕོ་ཉའི་འགན་འཁྲི་ཕྲག་ཏུ་བླངས་ནས་མི་ཚེ་ཧྲིལ་པོའི་ནུས་ཤུགས་ཡོད་རྒུ་བོད་ཀྱི་རིག་གནས་ཡར་སྐུལ་དང་རིག་གཞུང་འཐུས་ཚང་། སློབ་གསོའི་ལས་དོན་གོང་འཕེལ་གཏོང་བའི་ལས་དོན་སྟེང་ཕུལ་འདུག་ཅིང་། གྲུབ་འབྲས་ཀྱང་བསམ་གྱིས་མི་ཁྱབ་པ་བླངས་འདུག་པས། ཁོང་ལ་ཀྲུང་གོའི་གྲངས་ཉུང་མི་རིགས་རྩོམ་པ་པོའི་མཐུན་ཚོགས་ཀྱི་ཚོགས་མི་དང་། མཚོ་སྔོན་བོད་རིག་པ་ཞིབ་འཇུག་ཚོགས་པའི་ཚོགས་མི། རྨ་ལྷོ་ཁུལ་སྲིད་གྲོས་སྐབས་བརྒྱད་པའི་ཨུ་ཡོན། ཀན་སུའུ་བོད་རིག་པ་ཞིབ་འཇུག་ཚོགས་པའི་ཞིབ་འཇུག་པ།《ཨ་མདོ་སྨད་ཞིབ་འཇུག》དུས་དེབ་ཀྱི་གདན་ཞུ་རྩོམ་སྒྲིག་པ་སོགས་ཀྱི་སྤྱི་ཚོགས་ལས་འགན་སྔ་ཕྱིར་བཅོལ་མྱོང་ཡོད་ཅིང་། རིམ་པ་ཁག་གི་སློབ་གསོའི་སྡེ་ཁག་ནས་ཀྱང་ཕུལ་བྱུང་དགེ་རྒན་དང་ཕུལ་བྱུང་དཔྱད་རྩོམ་སོགས་ཀྱི་གཟེངས་རྟགས་གང་མང་ཕུལ་འདུག་པ་མ་ཟད།《རྩོམ་སྟངས་རིག་པའི་སྒོ་འབྱེད》ལ་སྐབས་གསུམ་པའི་ཀན་སུའུ་ཞིང་ཆེན་གྱི་ཕུལ་བྱུང་དཔེ་དེབ་ཀྱི་བྱ་དགའ་དང་།《མདོ་སྨད་ཡུལ་གྱི་ངག་རྩོམ་པདྨའི་ཆུན་པོ》ལ་མཚོ་སྔོན་ཞིང་ཆེན་གྱི་རྒྱལ་ཁབ་བཙུགས་ནས་ལོ་འཁོར་40ལོན་པར་རྟེན་འབྲེལ་ཞུ་བའི་རྩོམ་རིག་གསར་རྩོམ་དཔྱད་འདེམས་ཁྲོད་ཀྱི་ཕུལ་བྱུང་གྲུབ་འབྲས་བྱ་དགའ།《འདི་ནའང་རང་ལུས་འོད་དུ་འབར་བའི་སྒྲོན་མེ་ཞིག》ཞེས་པའི་ལྷུག་རྩོམ་ལ་《ཟླ་ཟེར》དུས་དེབ་ཀྱིས་ཕུལ་བྱུང་གསར་རྩོམ་གྱི་བྱ་དགའ་གནང་བ་སོགས་དཔྱད་ཞིབ་ཀྱི་འབྲས་རྟགས་གང་མང་ཕུལ་འདུག་སྟེ། དེ་ལྟའི་སྙན་གྲགས་དང་གྲུབ་འབྲས་ལ་བརྟེན་ནས་ཁོང་གི་མཚན་གནས་དང་བྱས་འབྲས་ལ་སོགས་པའི་ལོ་རྒྱུས་མདོར་བསྡུས་ནི་1998ལོར་པར་དུ་བསྐྲུན་པའི་《ཀྲུང་ཧྭའི་མི་སྣའི་མིང་མཛོད》ཀྱི་དེང་རབས་རིག་གནས་དུམ་པར་བཀོད་འདུག་ཅིང་། 2000ལོར་པར་དུ་བསྐྲུན་པའི་《འཛམ་གླིང་ཕུལ་བྱུང་ཆེད་མཁས་འཇོན་མིའི་མིང་མཛོད》ཀྱི་ཀྲུང་ཧྭའི་ཚན་པའི་དུམ་པ་དང་པོའི་སྨད་ཆར་ཡང་བཀོད་ནས་གཟེངས་རྟགས་ཀྱང་གནང་འདུག ཡིན་ནའང་། ཁོང་ནས་ཁེངས་སྐྱུངས་ཀྱིས་ཆེན་པོ་ཆུང་ཆུང་དང་ཆུང་ཆུང་མེད་པར་བསྒྱུར་བ་མ་ཟད། ཉིད་ཀྱི་ལོ་རྒྱུས་རྒྱ་ཆེར་མི་སྒྲོག་པའི་གདམས་པ་ཡང་ཡང་བྱུང་ཞིང་། སྐུ་ལུས་ཀྱིས་ཀྱང་རྒྱུན་རིང་གི་བཅར་འདྲིའི་ཡུན་ལ་ལྕོགས་ཀྱིན་མེད་པ། སྐབས་འདིའི་པར་ངོས་ཀྱི་ཤོང་ཚད་ཀྱང་ཚད་བཀག་ཅན་དུ་འདུག་པ་བཅས་ཀྱིས་ཁོང་གི་མཛད་པ་དང་གྲུབ་འབྲས་ཆ་ཚང་འདིར་ཞིབ་གསལ་དུ་འགོད་ཐབས་མ་བྱུང་སྟེ། མཐར་ཁོང་དང་ཁོང་ལྟ་བུའི་དུས་རབས་ཀྱི་གདོང་ལེན་པ་རྣམ་པའི་སྐུ་ཚེ་ཡུན་རིང་དུ་བརྟན་པ་དང་ཁོང་ཚོའི་བྱས་རྗེས་ལ་ཀུན་ནས་ཡི་རང་གདེང་འཇོག་གིས་ མཛད་པ་འཕྲིན་ལས་གོང་ནས་གོང་དུ་སྤེལ་བར་སྨོན་འདུན་ཡང་ཡང་ཞུས་པ་ལགས།


text: ཟླ་8ཚེས་6ཉིན“ས་གོ་ལའི་གསོན་ཤུགས——གཙོད་སྲུང་སྐྱོབ་སློབ་གསོའི་རྣམ་གྲངས”ཀྱི་ཞལ་འདེབས་རྒྱག་པའི་བྱེད་སྒོ་དེ་ཧེང་ཡོན་ཤང་ཨ་ཆེན་གངས་རྒྱབ་གཙོད་སྲུང་སྐྱོབ་ལྟེ་གནས་སུ་སྤེལ་བ་དང་། ཐེངས་འདིའི་བྱེད་སྒོ་ནི་ཧྲང་ཧའེ་ཧེང་ཡོན་ཚོགས་པས་མཚོ་སྔོན་ཨ་ཆེན་གངས་རྒྱབ་རྒྱལ་ཁབ་རིམ་པའི་རང་བྱུང་སྲུང་སྐྱོང་ཁུལ་དོ་དམ་ཅུས་དང་། ཧྲང་ཧའེ་སྲོག་ཆགས་གླིང་ཁ། མཐུན་དར་ཉི་འོད་དགེ་སྒྲུབ་ཐེབས་རྩ་ཚོགས་པ་བཅས་དང་མཉམ་དུ་སྤེལ་བ་ཞིག་ཡིན། ཤེས་རྟོགས་བྱུང་བར་གཞིགས་ན། 2003ལོ་ཚུན་དུ་ཧེང་ཡོན་ཤང་ཚོགས་པས་རིམ་རྩིས་བརྒྱབ་ན་ཞལ་འདེབས་སྒོར་ཁྲི་250ལྷག་ཙམ་བརྒྱབ་ནས་གཙོད་སྲུང་སྐྱོབ་ལས་དོན་ལ་རྒྱབ་སྐྱོར་བྱས་ཤིང་། འདི་ནི་ཟླ་8ཚེས་6ཉིན་དང་བླངས་པ་འགས་ཨ་ཆེན་གངས་རྒྱབ་རོགས་སྐྱོབ་ས་ཚིགས་ཀྱི་གཙོད་ཕྲུག་འགར་འོ་མ་སྟེར་བའི་གནས་ཚུལ་ཡིན་པ།


text:
བོད་མིའི་གོས་ཀྱི་རིགས་ལ་ཆེ་ས་ནས་དབྱེ་ན་ཕོ་ཆས་དང་མོ་ཆས་གཉིས་སུ་མ་འདུས་པ་མེད་ལ། ཡང་གྱོན་མཁན་གང་ཟག་གི་རྟེན་གྱི་སྒོ་ནས་དབྱེ་ན་སྐྱ་ཆས་དང་གྲྭ་ཆས་གཉིས། བཟོ་རྒྱུའི་སྒོ་ནས་དབྱེ་ན་སློག་པ། སྣམ་བུ། ཚ་རུ། བར་ཕྱིང་། གོས་ལྭ་སོགས་མཐའ་ཡས་པ་དང་ཡང་ཐོབ་དང་གོ་གནས་ཀྱི་སྟེང་ནས་རྒྱ་ལུ་ཆས། ལྷ་ལྕམ་ཆས། ཕྱག་མཛོད་ཆས། བློན་ཆས་སོགས་དང་། དར་ཡུལ་གྱི་ཆ་ནས་སོག་ཆས། ཧོར་མོའི་ཆས་སོགས་མང་པོ་ཞིག་བྱུང་ཡོད་པ་རེད། དེ་ལས་གྱོན་མཁན་གང་ཟག་གི་རྟེན་སྒོ་ནས་དབྱེ་ཚུལ་དེ་ལ་རྣམ་གྲངས་གཞན་དག་འདུ་ནུས་པས་སྐྱ་ཆས་ལ་བོད་ཆོལ་ཁ་གསུམ་གྱི་ཡུལ་སོ་སོར་གོས་ཀྱི་གོན་སྟངས་དང་། རྣམ་པ། ཆ་ལུགས་སོགས་མི་འདྲ་བ་མཐའ་ཡས་པ་ཞིག་བྱུང་ཡོད་པ་དང་། དེ་དག་རེ་རེ་ནས་བརྗོད་ཐབས་བྲལ་ཡང་ཆེ་ས་ནས་བལྟས་ན་ཕོ་ཆས་རྣམས་ལྭ་བའི་ཁོབ་ཡངས་ཤིང་ཕུ་རུང་རིང་བ་དང་། མོ་ཆས་རྣམས་ལྟོས་འཇོག་གིས་ཁོབ་ཆུང་ཞིང་ཕུ་རུང་ཐུང་། སྐྱེས་པ་རྣམས་ཀྱིས་ལྭ་བ་ཅང་བསྡོགས་ཏེ་ལྭ་འདབས་རྐང་པའི་པུས་ཚིགས་སུ་སླེབས་པར་རགས་འཆིང་བ་དང་། བུད་མེད་རྣམས་སྤྱིར་བཏང་དུ་ལྭ་འདབས་རྐང་བའི་བོལ་ལ་རེག་ཙམ་ནས་སྐ་རགས་འཆང་། དེ་ཡང་བོད་མིའི་གོས་གྱོན་ལུགས་འདི་མི་རིགས་གཞན་དང་ཐུན་མོང་མ་ཡིན་པའི་ཁྱད་ཆོས་དུ་མས་ཕྱུག་པས་བོད་ཀྱི་གོས་མགོ་སྤྱི་གཙུག་ནས་ཞབས་རྐང་པའི་བར་དུ་གོས་ཀྱི་བྱེ་བྲག་མང་པོ་ཞིག་དར་ཡོད་པས་དེ་དག་གི་རྣམ་གྲངས་ཙམ་སྨྲས་ན།།
༡.ཞྭའི་རིགས་ལ། བོད་ཞྭའི་བྱེ་བྲག་རྨོག་རིལ་ཨམ་ཅོག་ཅན། མགོ་སྐྱོབ་ཀྱི་རྨོག་ཞྭ། རྒྱ་ལུགས་ཀྱི་ཞྭ་མོ་སྲུབ་ཟན་སུམ་བརྩེགས་ཅན་གྱི་རྨོག་ཞུ། བྱང་འབྲོག་གི་གཟའ་ཞྭ་ཨར་ཞྭ། འབྲོག་པའི་ཕྱིང་ཞྭ། དོམ་ལྤགས་ཀྱིས་བཟོས་པའི་གཟི་དོམ། ཆང་ས་རྒྱག་དུས་མནའ་མར་བསྐོན་རྒྱུའི་སོག་ཞྭ། ཝ་ལྤགས་ཀྱིས་བཟོས་པ་འོག་ཝ་ཞུ། རྣ་བཞི། རྒྱ་ཞྭ་ལི་མོ། རྩྭ་ཞྭ། ཐང་ཞུ། ཚར་ཞྭ། པད་ཞྭ། པཎ་ཞྭ། གཞན་ཡང་སྔར་བོད་ཀྱི་རྩེ་དྲུང་གིས་མཛད་སྒོར་གྱོན་རྒྱུའི་ཞྭ་དཀར།
སྔགས་པ་ཕུར་ཐོགས་ཅན་གྱི་ཞྭ་ནག དགེ་ལུགས་པའི་བཙུན་ཞྭ་ཞྭ་སེར། སྲིད་གཞུང་གི་རིམ་པ་བཞི་བའི་ཡན་གྱི་དབྱར་ཞྭ། ཞྭ་མོ་ལྕགས་མདའ། རས་བསེ་ལས་བཟོས་པའི་བསེ་ཐེབས་སོགས་མང་པོ་ཡོད།
༢.སྟོད་གོས་ཀྱི་རིགས་ལ། ཕྱུ་པའི་འོག་ཏུ་གྱོན་རྒྱུའི་ནང་འཇམ། སྟོད་ཀོར། ཚི་ལེན། ཁམས་འཇམ། ཁོག་ཚེ་སོགས་རྒྱུ་སྣ་ཚོགས་ལས་བཟོས་པའི་བྱེ་བྲག་མང་པོ་དང་། གཡུལ་གྱི་གོ་ཁྲབ། ལྕགས་ཁྲབ་སོགས་སོ།།
༣.དོར་མའི་རིགས་ལ། རྒྱུ་རས་དང་། སྣམ་བུ། གོས་ཆེན། པགས་པ། བསེ་སོགས་ལས་བྱས་པའི་དོར་ཐུང་། དོར་རིང་། དོར་མ་ནང་ཚངས་ཅན། གསང་ཁེབས་ཏེ་དོར་རྟ། དོར་ལྷུག་མ་བཅས་སོ།།
༤.ལྷམ་གྱི་རིགས་ལ། བཟོ་རྒྱུ་མི་འདྲ་བའི་སྒོ་ནས་ཕོ་ཟོམ། མོ་ཟོམ། རས་ཟོམ། ཀོ་ལྷམ། འཇམ་ཆེན། སག་ལྷམ། སྦལ་ཁ། ལྷམ་སྣེ་འཁྱིལ། རྒྱ་ལྷམ། ཕྱིང་འབོབ། ཐིག་འབོབ།
ལྷམ་རྟ་ཟོན་མ། ལྷམ་སྤུ་མ། གཞན་ཡང་འཁོར་ལོས་བསྒྱུར་པའི་རྒྱལ་པོའི་ལྷམ་དུ་གྲགས་པའི་ལྷམ་ཉེར་བའི་རིན་པོ་ཆེ་སོགས་སོ།།
༥,ལྭ་རིང་གི་རིགས་ལ། ས་གནས་ཀྱི་དབང་དུ་བྱས་ན་དབུས་ཆས། ཨམ་ཆས། ”
ཁམས་པའི་ཆས་དང༌། དེ་དག་ལ་ཕོ་ཆས་དང་མོ་ཆས་། བཟོ་རྒྱུའི་ཆ་ནས་སྣམ་བུ་སྤུ་མས་བཟོས་པའི་ལྭ་བ། ལྭ་ཤག་སྟེ་ཕྱུ་ཆེན།གོས་ལྭ། རྒྱུ་པགས་པས་བྱས་པའི་སློག་པ། ལུ་གུའི་པགས་པས་བྱས་པའི་ཚ་རུ། ཝ་སླག་སྲམ་སླག ཕྲུགས་ལྭ། སྣམ་བུའི་ལྭ། ཕྱིང་ལྭ། ཐེར་མས་བཟོས་པའི་ཐེར་ལྭ། དབུས་མོའི་དབུས་ལྭའམ་བོད་ལྭ། རས་ལྭ། བར་ཕྱིང་། གཡོགས་མ། གཞན་ཡང་ཡུལ་གཞན་ནས་དར་བའི་སོག་ཆས། དེ་ལ་རྒྱལ་སྲིད་སྣ་བདུན་ཚང་ལུགས་ནི་གཟན་གྱིས་གླང་ཆེན། །ཀོང་རྣམ་འཁོར་ལོ། པན་ཏོག་སབ་ས་མ་ཐིག་ཤུབས་ཀྱིས་རྟ་མཆོགཨར་ཀོང་གིས་བློན་པོ། རིན་ཆེན་སྤྱིས་ནོར་བུ་རིན་ཆེན་བཅས་མཚོན་ཅིང་དེ་དང་ལྷ་ལྕམ་ཆས་སོགས་གོས་ཀྱི་བྱེ་བྲག་ཧ་ཅང་མང་པོ་ཞིག་ད་ལྟ་ཡོད་དོ།།
གྲྭ་ཆས་ནི་དགེ་སློང་གི་འཚོ་བའི་ཡོ་བྱད་བཅུ་གསུམ་དུ་འདུས་ཤིང་། བཅུ༌། གསུམ་ནི་སྣམ་སྦྱར། བླ་གོས། མཐང་གོས། ཤམ་ཐབས། ཤམ་ཐབས་ཀྱེ་གཟན། རྔུལ་གཟན། རྔུལ་གཟན་གྱི་གཟན། གདོང་ཕྱིས། རྣག་གཟན། གཡན་པ་དགབ་པ། སྐྲ་གཟེད། གདིང་བ། དབྱར་གྱི་གོས་རས་ཆེན་ཡོ་བྱད་ཀྱི་གོས་རྣམས་སོ། །དེ་དག་གི་ཁྱད་ཆོས་ངོ་སྤྲོད་ཙམ་ཞུ་ན།
༡,སྣམ་སྦྱར། ཆོས་གོས་རྣམ་གསུམ་གྱི་ཡ་གྱལ། དགེ་སློང་ཁོ་ནའི་རྟེན་ལ་ཕྱག་འཚལ་ཞིང་བསོད་སྙོམས་རྒྱུ་བ། ཆོས་འཆད་ཉན་དང་ལས་ཆོག་ལ་འདུ་ས་པའི་སྐབས་སུ་གྱོན་རྒྱུའི་སྟོད་གོས་སེར་པོ་ཞིག དེ་ལ་ནང་གསེས་སུ་སྣམ་ཕྲན་དགུ་མ། བཅུ་གཅིག་མ། བཅུ་གསུམ་མ་བཅས་གསུམ་ཡོད།
བོད་མིའི་གོས་ཀྱི་རིགས་ལ་ཆེ་ས་ནས་དབྱེ་ན་ཕོ་ཆས་དང་མོ་ཆས་གཉིས་སུ་མ་འདུས་པ་མེད་ལ། ཡང་གྱོན་མཁན་གང་ཟག་གི་རྟེན་གྱི་སྒོ་ནས་དབྱེ་ན་སྐྱ་ཆས་དང་གྲྭ་ཆས་གཉིས། བཟོ་རྒྱུའི་སྒོ་ནས་དབྱེ་ན་སློག་པ། སྣམ་བུ། ཚ་རུ། བར་ཕྱིང་། གོས་ལྭ་སོགས་མཐའ་ཡས་པ་དང་ཡང་ཐོབ་དང་གོ་གནས་ཀྱི་སྟེང་ནས་རྒྱ་ལུ་ཆས། ལྷ་ལྕམ་ཆས། ཕྱག་མཛོད་ཆས། བློན་ཆས་སོགས་དང་།
༢.བླ་གོས། བཟོ་དབྱིབས་སྣམ་སྦྱར་ལྟ་ར་སྣམ་ཕྲན་དང་གླེགས་བུར་དྲས་ཏེ་དྲུབ་པ་ལ། ཆེ་ཆུང་ཡང་དགེ་ཚུལ་སློང་གི་སྐུའི་ཚད་ལ་གཞིག་ས་ཏེ་བཟོས་ཆོག་པ་ཡིན།
༣མཐང་གོས། སྣམ་ཕྲན་ལྔ་དང་། གླེགས་བུ་ཕྱེད་དང་གཉིས་ཚད་ཞེང་དུ་ཁྲུ་དོ་སྲིད་དུ་ཁྲུ་ལྔའམ་བཞི། ཐ་མ་ལྟེ་བ་མན་ཆད་པུས་མོ་ཡན་ཆད་དེ་འཁོར་གསུམ་ཁེབས་པའི་ཚད་ཀྱང་རུང་བའི་སྨད་གོས་ཤིག
༤.ཤམ་ཐབས། སྲིད་དུ་ཁྲུ་ལྔ་དང་ཞེང་དུ་ཁྲུ་དོ་ཡོད་པ་མཐང་གོས་ཀྱི་ན་ད་དུ་གྱོན་རྒྱུའི་གོས།
༥,ཤམ་ཐབས་ཀྱི་གཟན། མཚན་མོ་སྨད་དུ་གྱོན་པའི་གོས། ཚད་མཐང་གོས་དང་མཉམ།
༦,རྔུལ་གཟན། ཉིན་མོ་སྟོད་དུ་གྱོན་རྒྱུའི་གོས་ཏེ། ཆ་ཚད་བླ་གོས་མཉམ་ཞིང་། རྔུལ་ནག་གི་དྲི་མ་ལེན་ཆེད་ཡིན་པས་རྔུལ་གཟན་ཟེར།
༦རྔུལ་གཟན་གྱི་གཟན། མཚན་མོ་སྟོད་དུ་གྱོན་རྒྱུའི་གོས་ཏེ། ཆ་ཚད་བླ་གོས་དང་མཚུངས་ཤིང་རྔུལ་གཟན་གྱི་ཐེབས་སུ་གསུངས།
༨རྣག་གཟན། དགེ་སློབ་རྣག་ནད་ཅན་ལ་དམིགས་བསལ་དུ་གནང་བའི་གོས་ཏེ། ཆ་ཚད་བླ་གོས་དང་མཉམ།
༩གཡན་གདབ། དགེ་སློང་གཡན་པའི་ནད་ཅན་ལ་ཆེད་དུ་གནང་བའི་གོས་ཏེ། ཕྲེད་དུ་ཁྲུ་དྲུག་དང་ཞེང་ལ་ཁྲུ་གསུམ།
༡༠དབྱར་གྱི་གོས། དགེ་སློང་རྣམས་ཀྱིས་དབྱར་དུས་གསུམ་དང་སོར་བརྒྱད་ཡོད་པ་ཞིག་ཡིན་ནོ།།
གཞན་ཡང་རྒྱ་ནག་དུ་མ་དར་བའི་སྟོད་འགག་དང་། དགེ་འདུན་པའི་གནས་མཐོ་དམན་དང་གྲུབ་མཐའི་ཁྱད་པར་འབྱེད་པའི་ཆ་ནས་ཞྭ་མོའི་རིགས་ལ་པཎ་ཐུང་། པཎ་རིང་། སྒྲོ་བཙེམས་མ། སྒྲོ་ལྷུག བྱང་ཆུས་སེམས་ཞྭ། ཨོ་རྒྱན་པཎ་ཞྭ། ཀརྨ་བའི་ཞྭ་ཕྲ། རི་བོ་དགེ་ལུགས་པའི་ཞྭ་སེར། རྟ་ཞྭ། ཀརྨ་སྒར་བ་ནས་དར་བའི་སྒར་སྦུག་བཅས་དང་། བོད་ཀྱི་དགེ་འདུན་པའི་ཞབས་ལ།
སྤྱིར་འདུལ་བ་ལས་རྒྱ་གར་སོགས་ན་ས་བབས་གནམ་གཤིས་ཀྱི་དབང་གིས་རི་བྲག་སོགས་སུ་བགྲོད་པ་དང་། རྩི་ཤིང་ཚེར་མ་སོགས་ཀྱི་གནོད་པ་ལས་སྐྱོབ་ཆེད།
ལྷམ་རྟིང་སྦུབས་ཅན་དང་། སྣ་སྦུབས་ཅན། བོལ་གྱི་སྣར་མཐོངས་ཕྱུངས་བའི་སྦུབས་ཅན། ལྷམ་ཡུ་ཆས་དང་།། མཆིལ་ལྷམ་སྒྲོག་གུ་ཅན་བཅས་ཡོད་ནའང་།།
བོད་དུ་ཀོ་ལྤགས་ཀྱི་གཞིའི་གནང་བ་ཐོབ་པར་བརྟེན་ལྷམ་ཤ་གཟུགས་མ་དང་།རས་ལྷམ། རས་ལྷམ་སྐྱིན་འཁོར། སྒོ་འཁོར། ཟོན་པོ་སོགས་གྱོན་སྲོལ་བྱུང་ཡོད་དོ།།